c: text/html

text:
SEPTEMBA 12, 2014
EJAMANI
Isikhumbuzo SaseSachsenhausen Sokukhumbula INgqina LikaYehova Elabulawa NgamaNazi
ESELTERS, eJamani—NgoSeptemba 16, 2014, iBrandenburg Memorials Foundation iza kuba nomsitho okhethekileyo wokukhumbula iminyaka eyi-75 wabulawayo uAugust Dickmann kwinkampu yoxinaniso yaseSachsenhausen. Wayengumntu wokuqala ukungavumi ukuya emkhosini ngenxa yesazela sakhe owabulawa ngamaNazi kwiMfazwe Yehlabathi II.
Ngo-Oktobha 1937, lo kaDickmann wavalelwa kwinkampu yoxinaniso yaseSachsenhausen ngenxa yeenkolelo zakhe njengeNgqina likaYehova. Kwiintsuku ezimbini ngaphambi kokuqalisa kweMfazwe Yehlabathi II ngo-1939, iGestapo yabiza uMnu. uDickmann yaza yamcela ukuba asayine ikhadi elaliza kuthetha ukuba usemkhosini waseJamani. Wathi akwala, wavalelwa yedwa waza umphathi wenkampu wacela imvume yokubulala uMnu. uDickmann kumphathi wamapolisa phambi kwawo onke amanye amabanjwa. NgoSeptemba 15, 1939, umntakwabo, uHeinrich, kunye namanye amaNgqina kaYehova angamakhulu, anyanzelwa ukuba abukele njengoko wayebulawa. Emva kweentsuku ezimbini, iNew York Times, eJamani yabhala le ngxelo: “UAugust Dickmann, oneminyaka eyi-29, . . .uye wadutyulwa ngamajoni.” Eli phephancwadi laphinda lathi wagwetyelwa ukungavumi ukuya emkhosini “ngenxa yeenkolelo zakhe.”
NgoSeptemba 18, 1999, kwabekwa ilitye lesikhumbuzo kudonga lwendawo eyayiyinkampu yaseSachsenhausen, ukukhumbula amaNgqina kaYehova angaphezu kwe-890 awayevalelwe apho. Ngaphezu koko, kwatyhilwa ilitye lesikhumbuzo likaMnu. uDickmann.
Umsitho wokukhumbula iminyaka eyi-75 uDickmann wabulawayo, uza kuqala kwindawo enelitye lakhe lesikhumbuzo kuze kulandele iintetho eziza kwenziwa kwindawo eyayilikhitshi lamabanjwa. UGqr. Detlef Garbe, ongumbhali nomphathi weNeuengamme Concentration Camp Memorial uza kuba sisithethi esiphambili.
Fowunela:
UJ. R. Brown, Office of Public Information, tel. +1 718 560 5000
EJamani: uWolfram Slupina, tel. +49 6483 41 3110

robotstxt: allowed

filter: keep


text:
Wayengowentsapho KaKayafa
Maxa wambi, izinto ezifunyanwa ngabembi bezinto zakudala ziye zingqine ngokungqalileyo nangokungangqalanga ukuba babekho ngokwenene abantu ethetha ngabo iBhayibhile. Ngokomzekelo, ngowama-2011, umphengululi wakwaSirayeli wapapasha inkcazelo engqina ubukho bomntu ochazwa yiBhayibhile. Yibhokisi yokugcina amathambo omfi eneminyaka engama-2 000 neyenziwe ngelitye lekalika elihonjisiweyo, ekwafakwa kuyo amathambo omntu ofileyo emva kokuba umzimba uye wabola waphela.
Kule bhokisi kwakubhalwe oku: “UMiriam intombi kaYeshuwa unyana kaKayafa, umbingeleli wakwaMahaziya eBeth ′Imri.” Umbingeleli omkhulu wamaYuda owaba nesandla kwityala likaYesu nokubulawa kwakhe yayinguKayafa. (Yoh. 11:48-50) Umbhali-mbali uFlavius Josephus umchaza ngokuthi “nguYosefu, ekwakusithiwa nguKayafa.” Kuyacaca ukuba le bhokisi yeyesinye sezalamane zombingeleli omkhulu owayenesandla kwityala likaYesu. Ekubeni umbhalo owafunyanwa kwibhokisi engaphambili kwakucingwa ukuba ngowombingeleli omkhulu uqobo usithi “Yehosef bar Caiapha,” okanye uYosefu unyana kaKayafa, * uMiriam ngandlel’ ithile wayezalana noKayafa.
Ngokwenkcazelo yeIsrael Antiquities Authority (IAA), ibhokisi kaMiriam yohluthwa kumasela awayephange ingcwaba lakhe. Ubungqina bafumaneka xa kuhlolisiswa umbhalo owawukuyo.
Ikho nenye into entsha esixelelwa yile bhokisi kaMiriam. Ibhekisela kuMahaziya, owayengowokugqibela kwisahlulo sama-24 sababingeleli ababetshintshana ukukhonza etempileni. (1 Kron. 24:18) Le IAA ithi: “Umbhalo okule bhokisi utyhila ukuba intsapho kaKayafa yayinokuthanani nesahlulo sikaMahaziya.”
Lo mbhalo ukhankanya noBeth ′Imri. Zimbini izinto elinokubhekisela kuzo eli gama. I-IAA ithi: “Eyokuqala kukuba uBeth ′Imri isenokuba ligama lentsapho yombingeleli—unyana wombingeleli uImere (Ezra 2:36, 37; Neh. 7:39-42) onzala yakhe iquka isahlulo sikaMahaziya. Eyesibini kukuba [iBeth ′Imri] isenokuba yindawo awazalelwa kuyo umfikazi uMiriam okanye intsapho yakhe yonke.” Enoba yiyiphi echanileyo, kodwa ibhokisi kaMiriam ingqina ukuba iBhayibhile ithetha ngabantu bokwenene abazalwa ziintsapho zokwenene.
^ isiqe. 3 Ukuze ufumane inkcazelo ngebhokisi kaKayafa, funda inqaku elinomxholo othi “Umbingeleli Omkhulu Owagweba UYesu,” kwiMboniselo kaJanuwari 15, 2006, iphepha 10-13.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
11 Waza waphendula uTsofare umNahama+ wathi:
2 “Ngaba amazwi amaninzi akayi kuphendulwa,
Okanye ngaba umqhayisi uya kuba ngolungileyo?
3 Ngaba intetho yakho elilize iya kuwavala umlomo amadoda,
Yaye ngaba uya kuqhubeka ugculela kungekho ukukhalimelayo?+
4 Kwakhona, uthi, ‘Ukuyalela kwam+ kusulungekile,
Yaye nam ndizingqine ndihlambulukile+ emehlweni akho.’
5 Ukanti akwaba uThixo ebenokuthetha
Ayivule imilebe yakhe nawe!+
6 Ubeya kwandula akuxelele iimfihlelo zobulumko,
Kuba izinto zobulumko bobuqili ziphindwe kaninzi.
Kwakhona, ubuya kwazi ukuba uThixo uzivumela zilityalwe ezinye zeziphoso zakho.+
7 Ngaba unokuzifumana izinto ezinzulu zikaThixo,+
Okanye ngaba unokusifumana isiphelo sikaSomandla?
8 Siphakame ngakumbi kunezulu. Yintoni onokuyifeza?
Sinzulu ngakumbi kuneShiyol.+ Yintoni na onokuyazi?
9 Side kunomhlaba xa silinganiswa,
Sibanzi kunolwandle.
10 Ukuba uyadlula anikele umntu othile
Abize inkundla, ngoko ngubani na onokumxhathisa?
11 Kuba yena uwazi kakuhle amadoda angenanyaniso.+
Xa ebona okwenzakalisayo, ngaba akayi kuzibonakalisa enikela ingqalelo?
12 Kwanendoda esisiphukuphuku iya kufumana intshukumisa elungileyo
Kamsinya lakuba iqwarhashe elifana ne-esile lizelwe lingumntu.
13 Ukuba unokuyilungisa ngokwenene intliziyo yakho
Uze uzolulele kuye ngokwenene izandla zakho,+
14 Ukuba kukho okwenzakalisayo esandleni sakho, kushenxisele kude,
Uze ungavumeli intswela-bulungisa ihlale ezintenteni zakho.
15 Kuba ngoko uya kubuphakamisa ubuso bakho ungenasiphene+
Yaye ngokuqinisekileyo uya kumiselwa, ibe akuyi koyika.
16 Kuba wena—wena uya kuyilibala inkathazo;
Uyikhumbule njengamanzi adlulileyo.
17 Yaye ubude bobomi bakho+ buya kuvela buqaqambe ngaphezu kwasemini emaqanda;
Ubumnyama buya kufana nentsasa.+
18 Yaye uya kukholosa ngenxa yokuba kukho ithemba;
Yaye ngokuqinisekileyo uya kukhangela ngenyameko—ulale unqabisekile.+
19 Uya kuzolula ngokwenene, kungekho ukwenza ungcangcazele.
Yaye abantu abaninzi ngokuqinisekileyo baya kukuthantamisa;+
20 Kwaye amehlo abangendawo aya kuphelelwa;+
Indawo yokusabela itshabalale kubo,+
Ithemba labo liya kuba kukubhubha komphefumlo.”+
Yithumele
Yithumele
Yobhi 11
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=18&Chapter=11&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D18%26Chapter%3D11%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
ICANDELO 5
UMkhukula—Ngoobani Abaphulaphulayo? Ingoobani Abangazange Baphulaphule?
Inkoliso yabantu ngexesha likaNowa yenza ububi. Genesis 6:5
UAdam noEva baba nabantwana, yaye abantu baba baninzi emhlabeni. Ekuhambeni kwexesha, ezinye iingelosi zathelela kwimvukelo kaSathana.
Zeza emhlabeni, zazambathisa imizimba yabantu ukuze zitshate namabhinqa. Loo mabhinqa azala oonyana abanamandla angaphezu kwawabantu nababekhohlakele gqitha.
Ihlabathi lazaliswa ngabantu ababesenza izinto ezimbi. IBhayibhile ithi: ‘Ububi bomntu babandile emhlabeni yaye zonke iingcamango zentliziyo yakhe zazityekele ebubini ngalo lonke ixesha.’
UNowa wamphulaphula uThixo waza wawakha umkhombe. Genesis 6:13, 14, 18, 19, 22
UNowa wayeyindoda elilungisa. UYehova waxelela uNowa ukuba uza kutshabalalisa abantu abangendawo ngomkhukula.
Kwakhona uThixo wamyalela ukuba akhe inqanawa enkulu ebizwa ngokuba ngumkhombe aze angenise intsapho yakhe nazo zonke iindidi zezilwanyana.
UNowa walumkisa abantu ngoMkhukula ozayo, kodwa abazange bamphulaphule. Abanye bamhleka; abanye bamthiya.
Wathi wakugqitywa umkhombe, uNowa wangenisa izilwanyana.
Funda Okungakumbi
Kutheni UThixo Evumela Ubungendawo Nokubandezeleka?
Baqala njani ubungendawo yaye kutheni uThixo ebuyeke baqhubeka bukho? Ngaba kuya kuze kuphele ukubandezeleka?


text:
Ngaba Uza ‘Kuhlala Ulindile’?
“Hlalani nilindile, ngenxa yokuba ningayazi imini okanye ilixa.”—MATEYU 25:13.
1, 2. (a) UYesu watyhila ntoni ngemihla yokugqibela? (b) Yiyiphi imibuzo esiza kuyiphendula?
KHAWUBE nombono kaYesu ehleli kwiNtaba yemiNquma ejonge itempile yaseYerusalem. Ukunye nabapostile bakhe abane, uPetros, uAndreya, uYakobi noYohane. Bamphulaphule ngenyameko uYesu njengoko ebachazela isiprofeto esibangela imincili. Ubachazela okuza kwenzeka ngemihla yokugqibela yeli hlabathi lingendawo xa eza kube elawula kuBukumkani bukaThixo. UYesu uthi, ngelo xesha libangela imincili, “ikhoboka elithembekileyo neliyingqondi” lakhe liza kummela emhlabeni, lize linike abalandeli bakhe ukutya kokomoya ngexesha elifanelekileyo.—Mateyu 24:45-47.
2 Emva koko, kwakwesi siprofeto sinye, uYesu wenza umzekeliso weentombi ezinyulu ezilishumi. (Funda uMateyu 25:1-13.) Kweli nqaku, siza kuphendula le mibuzo: (1) Uthini kanye kanye umyalezo walo mzekeliso? (2) Abathanjiswa abathembekileyo balisebenzise njani icebiso lalo mzekeliso, kwaye ube yintoni umphumo? (3) Sinokuncedakala njani namhlanje kulo mzekeliso kaYesu?
UTHINI UMYALEZO WALO MZEKELISO?
3. Iincwadi zethu bezikade ziwucacisa njani umzekeliso weentombi ezilishumi, kwaye inoba ibangele ntoni loo nto?
3 Kwinqaku elingaphambili, sifunde ukuba kwiminyaka yakutshanje ikhoboka elithembekileyo liye layitshintsha indlela ezicaciswa ngayo ezinye iingxelo zeBhayibhile. Ngoku ikhoboka elithembekileyo ligxininisa kwizinto esizifundayo kunokuba ligxininise kwizinto ezifuziselwa okanye eziprofetwa zezo ngxelo. Masenze umzekelo ngomzekeliso kaYesu weentombi ezilishumi. Iincwadi zethu bezikade zisithi izibane, ioli kunye nezikhongozelo zazifuzisela into okanye umntu othile. Akungebi ke ukujonga kwethu iinkcukacha ezincinane, kubangele ukuba siphoswe ngumyalezo olula nongxamisekileyo odluliselwa ngulo mzekeliso? Impendulo yalo mbuzo ibalulekile.
Iintombi ezinyulu kufuneka zibe sele zilungile nezibane zazo zikhanya xa umyeni efika
4. Kulo mzekeliso, sazi njani ukuba (a) ngubani umyeni? (b) ngoobani iintombi ezinyulu?
4 Makhe sithethe ngowona myalezo walo mzekeliso kaYesu. Okokuqala, masiqwalasele abantu ekuthethwa ngabo kumzekeliso weentombi ezilishumi. Ngubani umyeni? NguYesu. Into ebangela ukuba sitsho kukuba, ngaphambilana, uYesu wayethe ungumyeni. (Luka 5:34, 35) Ngoobani iintombi ezinyulu? ‘Ngumhlambi omncinane’ wamaKristu athanjisiweyo. Siyazi njani loo nto? Kulo mzekeliso, iintombi ezinyulu kufuneka zibe sele zilungile nezibane zazo zikhanya xa umyeni efika. Phawula ke ngoku ukuba uYesu wathini kubalandeli bakhe abathanjisiweyo: “Izinqe zenu mazihlale zibhinqiwe nezibane zenu zivutha, nibe njengabantu abalindele inkosi yabo xa ibuya emtshatweni.” (Luka 12:32, 35, 36) Ukongezelela, umpostile uPawulos nompostile uYohane bathi abalandeli bakaKristu abathanjisiweyo babefana neentombi ezinyulu. (2 Korinte 11:2; ISityhilelo 14:4) Izicacele ke ngoku into yokuba icebiso elikwasisilumkiso elikuMateyu 25:1-13 lalibhekiswa kubalandeli bakaYesu abathanjisiweyo.
5. UYesu walichaza njani ixesha owawuza kusebenza ngalo umzekeliso wakhe?
5 Okwesibini, icebiso elanikelwa nguYesu lisebenza nini? Into eyathethwa nguYesu ngasekupheleni kwalo mzekeliso iyasiphendula. Wathi: “Wafika umyeni.” (Mateyu 25:10) KwiMboniselo kaJulayi 15, 2013, sifunde ukuba isiprofeto sikaYesu esikuMateyu isahluko 24 no-25 sibhekisela kasibhozo ekuzeni okanye ‘ekufikeni’ kwakhe. Xa uYesu ethetha ‘ngokufika’ kwakhe, ubhekisela kwixesha lembandezelo enkulu xa eze kugweba nokutshabalalisa eli hlabathi lingendawo. Ngoko sinokutsho sithi lo mzekeliso usebenza kwimihla yokugqibela, kodwa uYesu uza ‘kufika’ ebudeni bembandezelo enkulu.
6. Uthini kanye kanye umyalezo walo mzekeliso?
6 Uthini kanye kanye umyalezo walo mzekeliso? Makhe sibuyele kumongo wale ngxelo yeBhayibhile. KuMateyu isahluko 24, uYesu wathetha ‘ngekhoboka elithembekileyo neliyingqondi.’ Eli khoboka laliza kuba liqela elincinane lamadoda angabathanjiswa awayeza kukhokela abalandeli bakaKristu ngemihla yokugqibela. UYesu walumkisa loo madoda esithi amele ahlale ethembekile. Kwisahluko esilandelayo, uYesu usebenzisa umzekeliso weentombi ezilishumi ukuze acebise bonke abalandeli bakhe abathanjisiweyo abaphila ngemihla yokugqibela. Wathi ‘mabahlale belindile’ ukuze bangalahlekelwa ngumvuzo wokuphila ezulwini. (Mateyu 25:13) Ngoku masithethe ngalo mzekeliso ukuze sibone indlela abathanjiswa abaye balisebenzisa ngayo icebiso abalinikwayo.
ABATHANJISWA BALISEBENZISE NJANI ICEBISO ELIKULO MZEKELISO?
7, 8. (a) Kutheni iintombi eziziingqondi zazimlindele umyeni? (b) Abathanjiswa bona basilungele njani isabelo sabo?
7 Kulo mzekeliso, uYesu ugxininisa ukuba iintombi eziziingqondi azizange zifane neziziziyatha, kuba zazisele zimlindele umyeni xa efika. Ngoba? Ngenxa yokuba zazimlungiselele kwaye zithe qwa. Zolishumi ezi ntombi zinyulu kwakufuneka zithi qwa kwaye zigcine izibane zazo zikhanya ebudeni bobusuku. Ngokwahlukileyo kwiintombi eziziziyatha, iintombi ezintlanu eziziingqondi zazisilungele esi sihlandlo kuba zazineoli engakumbi kwizibane zazo. AmaKristu athanjisiweyo athembekileyo wona aye akulungela njani ukufika kukaYesu?
8 Abathanjiswa bakulungele ukwenza isabelo sabo de kube sekupheleni. Bayaqonda ukuba inkonzo abayinikela kuThixo iza kufuna bancame ubunewunewu behlabathi likaSathana, kwaye bakulungele ukuyenza loo nto. Inkonzo yokunyaniseka abayinikela kuYehova abayenzi nje kuba bebona isiphelo sisondela, kunoko bayinikela kuba bemthanda kwaye bethanda noNyana wakhe. Bayayigcina ingqibelelo yabo kwaye abavumi ukuphenjelelwa ngabantu beli hlabathi abathand’ izinto eziphathekayo, abaziphethe kakubi, nabazicingela bodwa. Njengeentombi eziziingqondi ezazithe qwa ziphethe izibane zazo, abathanjiswa bayaqhubeka bekhanya ngokuqaqambileyo, belinde ngomonde ukuba ade afike uMyeni, kwanokuba ubonakala elibazisa.—Filipi 2:15.
UYesu walumkisa abathanjiswa ukuba bahlale bethembekile
9. (a) UYesu walumkisa wathini ngokunqwaleka bubuthongo? (b) Abathanjiswa baye basabela njani xa kukhwazwa kusithiwa: “Nanku umyeni”? (Jonga nombhalo osemazantsi.)
9 Iintombi eziziingqondi zazilungele ukufika komyeni kuba zazithe qwa. Kodwa kulo mzekeliso, zolishumi ezi ntombi zinyulu “zanqwaleka zonke zaza zalala” zisalinde umyeni owayebonakala elibazisa. Ngaba kunokwenzeka ke namhlanje ukuba abathanjiswa ‘balale,’ ngamany’ amazwi, baphazamiseke ngoxa besalinde ukufika kukaKristu? Ewe. UYesu wayesazi ukuba kwanomntu okulungeleyo nokufuna ngamehlo abomvu ukufika kwakhe unokuba buthathaka aze aphazamiseke ngoxa esamlindile. Ngoko amaKristu athanjisiweyo athembekileyo aye azama ngandlela zonke ukuba ahlale ethe qwa. Njani? Kulo mzekeliso, zolishumi ezi ntombi zasabela xa kwavakala ilizwi elikhwazayo lisithi: “Nanku umyeni!” Kodwa ziintombi ezinyulu eziziingqondi kuphela ezahlala zithe qwa. (Mateyu 25:5, 6; 26:41) Ngendlela efanayo ke, kule mihla yokugqibela, amaKristu athanjisiweyo athembekileyo aye asabela xa kusithiwa: “Nanku umyeni!” Aye abamkela ubungqina obucacileyo bokuba uYesu sele eza kuza, kwaye akulungele ukufika kwakhe. * (Funda umbhalo osemazantsi.) Ngoku masiye kumqukumbelo walo mzekeliso, othetha ngexesha elithile.
ZIYAVUZWA EZIZIINGQONDI ZIZE ZOHLWAYWE EZIZIZIYATHA
10. Nguwuphi umbuzo onokuphakama ngokuphathelele incoko ephakathi kweentombi eziziingqondi neziziziyatha?
10 Ngasekupheleni kwalo mzekeliso, iintombi eziziziyatha zicela eziziingqondi ukuba ziziphe ioli. Kodwa eziziingqondi azifuni nokuva. (Funda uMateyu 25:8, 9.) Ngaba kukhe kwenzeke ukuba abathanjiswa abathembekileyo bangavumi ukunceda umntu osweleyo? Ngaba usakhumbula ukuba lo mzekeliso usebenza nini? Kaloku uYesu, uMyeni, uza ngasekupheleni kwembandezelo enkulu ukuza kugweba. Ngoko kusenokwenzeka ukuba le ncoko ibhekisela koko kuza kwenzeka ngaphambi nje kokuba imbandezelo enkulu iphele. Kutheni sisitsho nje? Kungenxa yokuba ngelo xesha abathanjiswa baya kube sele betywinwe okokugqibela.
11. (a) Kuza kwenzeka ntoni ngaphambi nje kokuba kuqalise imbandezelo enkulu? (b) Zazithetha ukuthini iintombi eziziingqondi xa zazixelela eziziziyatha ukuba ziye kuzithengela ioli?
11 Ngoko, ngaphambi kokuba imbandezelo enkulu iqalise, bonke abathanjiswa abathembekileyo abasemhlabeni baya kube sele betywinwe okokugqibela. (ISityhilelo 7:1-4) Kucacile ukuba emva koko baya kuya ezulwini. Kodwa makhe sibuyele kwiminyaka engaphambi kwembandezelo enkulu. Kuza kube kwenzeke ntoni kubathanjiswa abangahlalanga belindile nabaye abathembeka? Baza kube bengatywinwanga okokugqibela. Ngelo xesha kuya kube sele kuthanjiswe amanye amaKristu. Xa kuqalisa imbandezelo enkulu, iintombi eziziziyatha zisenokothuswa kukutshatyalaliswa kweBhabhiloni Enkulu. Kusenokwenzeka ukuba ziya kubona ngoko ke ukuba azikulungelanga ukufika kukaYesu. Yintoni eya kwenzeka ngelo xesha ukuba zicela uncedo? Impendulo ikulo mzekeliso. Iintombi eziziingqondi azizange zivume ukunika eziziziyatha ioli yazo, kunoko zazixelela ukuba maziye kuzithengela ioli. Ekubeni ‘kwakuphakathi kobusuku,’ kwakungekho mntu unokuzithengisela. Zazishiywe lixesha!
12. (a) Ebudeni bembandezelo enkulu, kuza kwenzeka ntoni kwabo babekhe bathanjiswa baza abathembeka ngaphambi kokuba batywinwe okokugqibela? (b) Kuza kwenzeka ntoni kwabo banjengeentombi eziziziyatha?
12 Ebudeni bembandezelo enkulu, abathanjiswa abathembekileyo abayi kunceda nabani na oye akathembeka. Liya kube lingasekho ixesha laloo nto. Kuza kwenzeka ntoni ke kwabo bangathembekanga? Phawula okwenzeka kwiintombi eziziziyatha ezemkayo zaya kuthenga ioli: “Wafika umyeni, zaza iintombi ezinyulu ezazilungile zangena naye kwitheko lomtshato; lwavalwa ke ucango.” Xa uYesu esiza ekuzuko lwakhe ngasekupheleni kwembandezelo enkulu, uya kuqokelela abathanjiswa abathembekileyo abase ezulwini. (Mateyu 24:31; 25:10; Yohane 14:1-3; 1 Tesalonika 4:17) Noko ke, uYesu akayi kubamkela abo bangathembekanga. Njengeentombi eziziziyatha, basenokuthi: “Mnumzana, mnumzana, sivulele!” Kodwa uza kuthini yena uYesu? Okubuhlungu kukuba, uya kubaphendula ngendlela aya kubaphendula ngayo abo banjengeebhokhwe, athi: “Inene ndithi kuni, andinazi.”—Mateyu 7:21-23; 25:11, 12.
UmKristu ngamnye othanjisiweyo umele alungele ukufika kukaYesu yaye athi qwa
13. (a) Kutheni singenakuthi baninzi abalandeli abathanjisiweyo bakaKristu abangayi kuthembeka? (b) Kutheni sisithi umzekeliso kaYesu ubonisa ukuba uyawathemba amaKristu athanjisiweyo? (Jonga umfanekiso osekuqaleni.)
13 Ngaba uYesu wayezam’ ukuthi abathanjiswa abaninzi babengayi kuthembeka kuze kufuneke ukuba kungene abanye ezihlangwini zabo? Nakanye. KuMateyu isahluko 24, kuthiwa uYesu walumkisa ikhoboka elithembekileyo ukuba lingatshintshi libe lelingendawo. Loo nto yayingathethi kuthi wayelindele ukuba litshintshe. Ngendlela efanayo ke, umzekeliso weentombi ezinyulu ezilishumi usisilumkiso. Kanye njengokuba iintombi ezintlanu zaziziziyatha kwaye ezintlanu ziziingqondi, umKristu ngamnye othanjisiweyo wayemele alungele ukufika kukaYesu yaye athi qwa. Kungenjalo, wayeya kuba sisiyatha yaye angathembeki. NoPawulos wabalumkisa ngento efanayo abazalwana noodade abathanjisiweyo. (Funda eyamaHebhere 6:4-9; uthelekise neDuteronomi 30:19.) Isilumkiso sakhe sasingqalile, kodwa ke wayebathembile aba bazalwana noodade ukuba babeya kuwufumana umvuzo wabo. Isilumkiso esikumzekeliso weentombi ezinyulu ezilishumi sibonisa ukuba noYesu wayebathembile abathanjiswa. Uyazi ukuba umthanjiswa ngamnye unako ukuhlala ethembekile aze afumane umvuzo wakhe oncumisayo!
ZINOKUZUZA NJANI “EZINYE IZIMVU” ZIKAKRISTU?
14. Kutheni ‘nabezinye izimvu’ benokuzuza kumzekeliso weentombi ezinyulu ezilishumi?
14 UYesu wayethetha namaKristu athanjisiweyo kulo mzekeliso. Kodwa ngaba “nezinye izimvu” zinokuzuza kulo mzekeliso wakhe? (Yohane 10:16) Ewe zinako! Umyalezo odluliselwa ngulo mzekeliso ulula, uthi: “Hlalani nilindile.” Kwaye uYesu wakha wathi: “Oko ndikutsho kuni ndikutsho kubo bonke, hlalani nilindile.” (Marko 13:37) UYesu ufuna ukuba bonke abafundi bakhe bakulungele ukufika kwakhe kwaye bathi qwa. Onke amaKristu anokuwuxelisa umzekelo omhle wabathanjiswa, enze ubulungiseleli bube yeyona nto ibalulekileyo kubomi bawo. Khumbula ukuba iintombi eziziziyatha zacela eziziingqondi ukuba zizichathazele kwioli yazo. Isicelo sazo sakhatywa. Loo nto ikhumbuza ngamnye kuthi ukuba kufuneka athembeke kuThixo, alungele ukufika kukaYesu, kwaye ahlale ethe qwa. Akakho umntu oya kusenzela loo nto. Ngamnye kuthi uya kuziphendulela kuMgwebi olilungisa, uYesu Kristu, oza kufika kungekudala. Ngoko sifanele sikulungele ukufika kwakhe!
Ngamnye kuthi umele azimele ngenkqay’ elangeni kumba wokuthi qwa nokuthembeka
15. Kutheni umtshato kaKristu nomtshakazi wakhe uwavuyisa onke amaKristu enene?
15 Onke amaKristu ayavuyiswa ngumtshato ekuthethwa ngawo kumzekeliso kaYesu. Kwixesha elizayo, emva kwemfazwe yeArmagedon, amaKristu athanjisiweyo aya kuba ngumtshakazi kaKristu. (ISityhilelo 19:7-9) Ngelo xesha, wonke umntu osemhlabeni uya kuzuza kumtshato wasezulwini. Ngoba? Kaloku uya kubangela ukuba bonke abantu balawulwe ngurhulumente ogqibeleleyo. Enoba sinethemba lokuphila ngonaphakade ezulwini okanye emhlabeni, masiqhubeke silinde ukufika kukaYesu kwaye sithi qwa. Ukuba senjenjalo, siya kufumana ubomi obumnandi uYehova asilungiselele bona!
^ isiqe. 9 Kulo mzekeliso, kukhwazwa kuthiwe, “Nanku umyeni!” (kwivesi 6), kudlule ixesha elithile, andule ke afike umyeni (kwivesi 10). Abathanjiswa baye bahlala bethe qwa ukutyhubela yonke imihla yokugqibela. Bawubonile umqondiso wobukho bukaYesu, ngoko bayazi ukuba ulawula njengoKumkani kuBukumkani bukaThixo. Sekunjalo, bamele bahlale belindile de afike.


text:
Igama EliseBhayibhileni Kwingqayi Yakudala
Iingceba zengqayi yodongwe eneminyaka eyi-3 000 ikho ezembiwa ngo-2012, kutshanje zitsale umdla wabaphandi. Zazikhetheke ngantoni? Yayingezo ngceba kodwa yinto ebhalwe kuzo.
Xa abembi bezinto zakudala bakwaziyo ukuzidibanisa ezo ngceba, bakwazi ukufunda umbhalo wamandulo wamaKanan. Zazibhalwe, “Eshba’al Ben [unyana ka] Beda’.” Abembi bezinto zakudala bayaqala ukufumana eli gama kwimibhalo yamandulo.
Kanti ke, ukhona uEshbhali ethetha ngaye iBhayibhile
Kwenye indawo eBhayibhileni, uEshbhali ubizwa ngokuba nguIshe-bhosheti, u-“bhosheti” ufakwe kwindawo ka-“bhali.” (2 Sam. 2:10) Kutheni? Abaphandi bacacisa besithi: “Kwincwadi yesibini kaSamuweli babesonqena ukusebenzisa uEshbhali, kuba elo gama lalibakhumbuza ngoBhahali, isithixo sesaqhwithi samaKanan, kodwa liye lagcinwa kwincwadi yeziKronike.”


text:
Ibali 48: AmaGibheyon Alumkileyo
NGOKU abantu bezixeko ezininzi zakwaKanan balungele ukulwa namaSirayeli. Bacinga ukuba banokoyisa. Kodwa abantu abakwisixeko esikufutshane saseGibheyon abacingi ngolo hlobo. Bayakholwa ukuba uThixo uyawanceda amaSirayeli, yaye abafuni ukulwa noThixo. Ngaba uyayazi into eyenziwa ngamaGibheyon?
Azimisela ukwenza kubonakale ngathi ahlala ndaweni ithile ekude. Ngoko amanye amadoda anxiba iimpahla ezikrazukileyo neembadada ezindala. Athwalisa iidonki zawo iingxowa ezikrazukileyo, aze aziphathele umphako wesonka esomileyo, nesingundileyo. Aya kuYoshuwa esithi: ‘Sivela kwilizwe elikude, kuba sivile ngoThixo wenu omkhulu, uYehova. Sizivile zonke izinto awanenzela zona eYiputa. Ngoko iinkokeli zethu zithe masilungise ukudla komphako size sihambe sithi kuni: “Singabakhonzi benu. Sithembiseni ngoko ukuba aniyi kulwa nathi.” Niyabona ukuba iimpahla zethu zikrazukile ngenxa yohambo olude nokuba isonka sethu somile saza sangunda.
UYoshuwa nezinye iinkokeli bayawakholelwa amaGibheyon. Ngoko bayawathembisa ukuba abayi kulwa nawo. Kodwa kwiintsuku ezintathu kamva beva ukuba ngokwenene amaGibheyon ahlala kufutshane.
‘Kutheni nisixelele ukuba nivela kwilizwe elikude?’ uyawabuza uYoshuwa.
AmaGibheyon ayaphendula: ‘Senjenjalo kuba sixelelwe ukuba uThixo wenu uYehova unithembise ukuninika lonke eli lizwe lakwaKanan. Ngoko soyikile ukuba niya kusibulala.’ Kodwa amaSirayeli ayasigcina isithembiso sawo, aze angawabulali amaGibheyon. Kunoko awenza abakhonzi bawo.
Ukumkani waseYerusalem unomsindo kuba amaGibheyon enze uxolo namaSirayeli. Ngoko uthi kwabanye ookumkani abane: ‘Yizani nindincede ndilwe neGibheyon.’ Yaye abo kumkani bahlanu benjenjalo. Ngaba amaGibheyon ayelumkile ngokwenza uxolo namaSirayeli, nto leyo ngoku ebangela aba kumkani balwe nawo? Siza kubona.
Imibuzo
- Abantu baseGibheyon bahluke njani kumaKanan akwizixeko ezikufutshane?
- Njengoko sibona kulo mfanekiso, amaGibheyon enza ntoni, yaye ngoba?
- UYoshuwa neenkokeli zakwaSirayeli bawathembisa ntoni amaGibheyon, kodwa bafumanisa ntoni kwiintsuku ezintathu kamva?
- Kwenzeka ntoni xa ookumkani bezinye izixeko befumanisa ukuba amaGibheyon aye enza uxolo noSirayeli?
Imibuzo eyongezelelekileyo
- Funda uYoshuwa 9:1-27.
Ekubeni uYehova wayeyalele uhlanga lukaSirayeli ukuba ‘lubhubhise bonke abemi belizwe,’ ukusindisa kwakhe amaGibheyon kubalaselisa ziphi iimpawu zakhe? (Yosh. 9:22, 24; Mat. 9:13; IZe. 10:34, 35; 2 Pet. 3:9)
Ngokubambelela kwakhe kumnqophiso awawenza namaGibheyon, uYoshuwa waba ngumzekelo omhle njani kumaKristu namhlanje? (Yosh. 9:18, 19; Mat. 5:37; Efe. 4:25)
- Funda uYoshuwa 10:1-5.
Namhlanje isihlwele esikhulu siwaxelisa njani amaGibheyon, nto leyo esenza amaxhoba antoni? (Yosh. 10:4; Zek. 8:23; Mat. 25:35-40; ISityhi. 12:17)


text:
IMBONISELO SEPTEMBA 2013
Kutheni Kukho Iintlungu Ezingaka? Ziya Kuphela Nini?
Ithini iBhayibhile ngeentlungu ezehlela abantu, kwaye ziya kubakho kude kube nini?
Kufa Abantu Abaninzi Abamsulwa!
Zininzi iintlungu ezisehlelayo, amaxesha amaninzi kungekho sizathu. Ngaba sinokumsola uThixo?
Kutheni Kukho Iintlungu Ezingaka?
Funda ngezinto ezintlanu ezingabona nobangela bezi ntlungu sizifumanayo, nalapho sinokulifumana khona themba.
Ukupheliswa Kweentlungu Kusemnyango!
UThixo uthembisa ukuziphelisa zonke izinto ezibangela iintlungu. Uza kukwenza njani yaye nini oku?
Sonwabile Ekukhonzeni UYehova Nakuba Singamahlwempu
UAlexander Ursu wazibonela ngokwakhe ukuba akakho umntu onokubayekisa ukukhonza uYehova, kwanakwelisakuba yiSoviet Union. Khawufunde la mava akhe amnandi.
Ngaba Iilwimi Zethu Zavela “KwiNqaba YaseBhabheli”?
Yintoni iNqaba yaseBhabheli? Zivela phi kanye kanye iilwimi zabantu?
“UThixo Uthanda Umphi Ochwayitileyo”
Funda ngokubaluleka kwesizathu xa usipha.
UThixo Uyakhathazeka
—Indlela Esinokumvuyisa Ngayo
Ubusazi ukuba izinto ozenzayo zinokumkhathaza okanye zimvuyise uYehova? Funda ngendlela uAdam noEva abamkhathaza ngayo uYehova.
Imibuzo YeBhayibhile Iyaphendulwa
Amacebiso aseBhayibhileni ngendlela onokonwaba ngayo emtshatweni ayasebenza kuba avela kuMsunguli womtshato, uYehova uThixo.
Izinto Ezingakumbi Ezifumaneka Kwi-intanethi
Uxhaswa Njani Ngemali Umsebenzi WamaNgqina KaYehova?
Funda ngendlela okhula ngayo umsebenzi wokushumayela owenziwa ehlabathini noxhaswa ngemali ngaphandle kwenkongozelo nezishumi.


text:
Ngubani Umchasi-Kristu?
Imuvi yakutshanje eyoyikisayo iye yathiywa igama elithi Antichrist (Umchasi-Kristu).
Iqela lomculo elaziwayo liye labiza icwecwe lalo elitsha ngokuthi yiAntichrist Superstar.
Intanda-bulumko eyayiphila kwiminyaka yee-1800, uFriedrich Nietzsche, yabhala incwadi ethi The Antichrist.
Ookumkani bamandulo babedla ngokuthi iintshaba zabo ngabachasi-Kristu.
UMartin Luther waseJamani, owayekhokela ngexesha leeNguqu wathi oopopu bamaRoma Katolika ngabachasi-Kristu.
EKUBENI igama elithi ‘umchasi-Kristu’ liye lasetyenziswa kubhekiswa kookumkani nakwiimuvi, ulindelekile umbuzo othi: Ngubani umchasi-Kristu? Kutheni simele simazi? IBhayibhile inokusinceda sazi ukuba ngubani na umchasi-Kristu, kuba livela kahlanu eli gama kuyo.
UMCHASI-KRISTU UYABHENCWA
Ngumpostile uYohane kuphela umbhali weBhayibhile owasebenzisa igama elithi ‘umchasi-Kristu.’ Wamchaza njani? Khawuve la mazwi akwincwadi yakhe yokuqala: “Bantwana abaselula, sekulilixa lokugqibela, yaye, kanye njengoko nevayo ukuba umchasi-Kristu uyeza, nangoku sebevele babaninzi abachasi-Kristu; nto leyo esenza sazi ukuba sekulilixa lokugqibela. Bakreqa kuthi, kuba babengengabo abethu kakade . . . Ngubani na olixoki ukuba asinguye lowo ukhanyelayo ukuba uYesu unguKristu? Umntu onjalo ungumchasi-Kristu, okhanyela uBawo noNyana.”—1 Yohane 2:18, 19, 22.
KuYohane, abachasi-Kristu ngabantu abasasaza ubuxoki ngabom ngoYesu Kristu nangeemfundiso zakhe
Sifunda ntoni kuloo mazwi? UYohane wathetha ‘ngabachasi-Kristu,’ nto leyo ebonisa ukuba umchasi-Kristu ayingomntu omnye, kodwa liqela labantu. Abachasi-Kristu ngabantu okanye amaqela asasaza ubuxoki bokuba uYesu akanguye uKristu okanye uMesiya, nokuba uThixo noNyana wakhe uYesu Kristu, ngumntu omnye. Abachasi-Kristu bathi banguKristu ngoxa abanye babo besithi bamela uKristu. Kodwa kuba “bakreqa kuthi,” abafundisi mfundiso zichanileyo zeBhayibhile. Aba bantu babekho xa uYohane wayebhala ileta yakhe ‘ngelixa lokugqibela,’ ekumele ukuba lalibhekisela kwixesha lokuphela kwabapostile.
Yintoni enye awayithethayo uYohane ngomchasi-Kristu? Ethetha ngabaprofeti bobuxoki, walumkisa wathi: “Onke amazwi aphefumlelweyo amvumayo uYesu Kristu njengoye weza esenyameni aphuma kuThixo, kodwa onke amazwi aphefumlelweyo angamvumiyo uYesu akaphumi kuThixo. Kunoko, lawo ngamazwi aphefumlelweyo omchasi-Kristu enevayo ukuba uyeza, yaye ngoku sele ekho ehlabathini.” (1 Yohane 4:2, 3) Waza kwileta yakhe yesibini, uYohane waphinda la mazwi: “Kungene abakhohlisi abaninzi ehlabathini, abangavumiyo ukuba uYesu Kristu weza esenyameni. Abantu abanjalo ngabakhohlisi nabachasi-Kristu.” (2 Yohane 7) Kuyacaca ukuba kuYohane, abachasi-Kristu ngabantu abasasaza ubuxoki ngabom ngoYesu Kristu nangeemfundiso zakhe.
“ABAPROFETI BOBUXOKI” ‘NABACHASI-MTHETHO’
Kwangaphambi kokuba uYohane abhale ngaba bakhohlisi, uYesu Kristu walumkisa abalandeli bakhe wathi: “Baphapheleni abaprofeti bobuxoki abeza kuni ngezambatho zeegusha, kodwa ngaphakathi beziingcuka eziqwengayo.” (Mateyu 7:15) Nompostile uPawulos walumkisa amaKristu aseTesalonika wathi: “Makungabikho namnye unilukuhlayo nangaluphi na uhlobo, ngenxa yokuba [imini kaYehova] ayiyi kuza ngaphandle kokuba kufike uwexuko kuqala, atyhileke umchasi-mthetho, unyana wentshabalalo.”—2 Tesalonika 2:3.
Zazifanelekile ezi zilumkiso, kuba kwakwinkulungwane yokuqala babesele bekho abaprofeti bobuxoki nabawexuki ababezimisele ukuchitha ibandla lamaKristu. Xa uYohane wayesithi ‘umchasi-Kristu’ wayebhekisela kuwo onke amabhedengu awayesasaza ubuxoki ngoYesu Kristu nangeemfundiso zakhe. Indlela uYehova abajonga ngayo ibonakala kakuhle kumazwi kaPawulos athi, ‘bangoonyana bentshabalalo.’
BALUMKELE ABACHASI-KRISTU BANGOKU
Basekhona ke namhlanje? Abantu namaqela angabachasi-Kristu basamchase kunangoku uKristu neemfundiso zakhe. Basasaza ubuxoki ngabom kuba befuna angaziwa ukuba ngubani kanye kanye uBawo, uYehova uThixo, noNyana wakhe, uYesu Kristu. Kufuneka ke sizilumkele iimfundiso ezingachananga ezifana nale. Makhe sithethe ngale mizekelo mibini.
Kangangamakhulu eminyaka, iicawa ziye zafundisa ukuba uThixo nguThixo oZiqu-zithathu, zisithi uYise noNyana ngumntu omnye. Ngale mfundiso, abachasi-Kristu baye benza abantu abamazi kwaphela uYehova uThixo noNyana wakhe uYesu Kristu. Ibe ibenze abakwazi ukuxelisa uYesu Kristu, abakwazi nokusondela kuThixo njengokuba iBhayibhile isikhuthaza ukuba senze njalo.—1 Korinte 11:1; Yakobi 4:8.
Iicawa ziye zaphinda zabalahlekisa abantu ngokubakhuthaza ukuba basebenzise iinguqulelo zeBhayibhile ezilikhuphileyo igama likaThixo lobuqu, uYehova. Aziyikhathalelanga into yokuba igama likaYehova livela izihlandlo ezimalunga ne-7 000 kwizibhalo zokuqala zeBhayibhile. Ube yintoni ke umphumo? Abantu abamazi kwaphela ukuba ngubani uThixo.
Kwelinye icala, ukwazi igama likaThixo, uYehova, kuye kwanceda abo bafuna ukumkholisa basondele kuye. Kwenzeka loo nto kuRichard, owancokola namaNgqina kaYehova amabini. Uthi: “Bandibonisa eBhayibhileni ukuba igama loThixo oyinyaniso nguYehova. Ndabamb’ ongezantsi ndakuva ukuba uThixo unegama lobuqu, kaloku yayintsha kum leyo.” Ukususela ngaloo mini, uRichard watshintsha indlela aphila ngayo ukuze athobele imigaqo yeBhayibhile aze akholise uYehova. Ugqibezela ngelithi, “Ukufunda ukuba uThixo unegama kwandinceda ndafuna ukuba ngumhlobo wakhe.”
Kangangamakhulu eminyaka, izigidi zabantu bezingayazi inyani ngoThixo ngenxa yabachasi-Kristu. Kodwa ke, xa sifunda iLizwi likaThixo iBhayibhile, siyakwazi ukubona ukuba ngoobani abachasi-Kristu ukuze singabanjiswa ziimfundiso zabo ezibubuxoki.—Yohane 17:17.
Funda Okungakumbi
Ngubani Ngokwenene Olawula Ihlabathi?
Impendulo yeBhayibhile ingakumangalisa. Funda ngesizathu sokuba ibaluleke nokuba ilichaphazela njani ikamva.
Ngaba Imfundiso Yokuba UThixo Uneziqu Ezithathu IseBhayibhileni?
Iicawa ezininzi zifundisa ukuba uThixo uneziqu ezithathu. Ngaba le mfundiso ivela eBhayibhileni?
Ngaba UThixo Unalo Igama?
UThixo unezibizo ezininzi, ezinye zazo nguSomandla, uMdali nesithi Nkosi. Kodwa igama likaThixo lisetyenziswa ngaphezu kwezihlandlo eziyi-7 000 eBhayibhileni.


text:
AMABALI EBHAYIBHILE ANEMIFANEKISO
AMABALI EBHAYIBHILE ANEMIFANEKISO
AmaSirayeli Enza Ithole Legolide
Funda ngomkhuluwa kaMoses uAron, nangendlela ona ngayo ngokuncedisa amaSirayeli enze ithole legolide. Zifundele eli bali kwi-Intanethi okanye uliprinte.
OKUNGAKUMBI
UNowa Unokholo KuThixo
Esalathiswa nguThixo, uNowa wakha umkhombe ukuze asindise intsapho yakhe kumkhukula. Yintoni onokuyifunda ngokholo kwibali likaNowa nomkhukula?
UAdam NoEva Bacingela Iziqu Zabo
Yintoni eyenzekayo ngenxa yokuba benza isigqibo esibi?
UDavide Uba Nesibindi
Yintoni eyayibangela ukuba uDavide abe nethemba lokuba uza kumoyisa uGoliyati? Kutheni unokuba nesibindi sokuba unokwenza izinto ezifanelekileyo?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
1 UPawulos, ibanjwa+ ngenxa kaKristu Yesu, noTimoti,+ umzalwana wethu, ubhalela uFilemon, oyintanda nomsebénzi olidlelane lethu,+
2 noAfiya, udade wethu, noArkipo,+ ijoni elilidlelane+ lethu, nebandla elisendlwini yakho:+
3 Ngamana ningaba nobubele obungasifanelanga noxolo oluvela kuThixo uBawo wethu neNkosi uYesu Kristu.+
4 Ndisoloko ndimbulela uThixo wam xa ndikukhankanya emithandazweni yam,+
5 njengoko ndihlala ndisiva ngothando lwakho nokholo onalo kwiNkosi uYesu nakubo bonke abo bangcwele;+
6 ukuze uqhubeke usabelana ngokholo lwakho+ njengoko uziqonda zonke izinto ezilungileyo endakwenzela zona ngokuhlobene noKristu.
7 Kuba ndifumene uvuyo nentuthuzelo enkulu ngenxa yothando lwakho,+ kuba umsa wabo bangcwele uye wahlaziyeka+ ngawe, mzalwana.
8 Ngoko ke, nakuba ndinelungelo ngoKristu lokukuyalela+ ukuba wenze oko kufanelekileyo,
9 kodwa ndithe mandikubongoze ngothando,+ ekubeni mna Pawulos, sele ndaluphele ngoku, yaye ndikwalibanjwa+ ngenxa kaKristu Yesu;
10 ndiyakubongoza ke ngokuphathelele umntwana wam,+ uOnesimo,+ endiye ndamzala+ ngoxa ndikwimixokelelwane yentolongo,
11 owayekade engeloncedo kuwe ngaphambili kodwa ngoku oluncedo kuwe nakum.+
12 Ngoko ke ndimbuyisela kwakuwe, ewe, yena uqobo, oko kukuthi, umsa wam.+
13 Bendingathanda ukumnkonya ukuze esikhundleni sakho+ ahlale endilungiselela kwimixokelelwane+ yentolongo endiyithweleyo ngenxa yeendaba ezilungileyo.
14 Kodwa andifuni kwenza nantoni na ngaphandle kwemvume yakho, khon’ ukuze isenzo sakho esilungileyo, singabi sesokunyanzelwa, kodwa sibe sesokuthanda kwakho.+
15 Mhlawumbi kungenxa yesi sizathu le nto wahlukaniswe naye okwexeshana, ukuze umzuze ngonaphakade,
16 kungekhona njengekhoboka+ kodwa njengongakumbi kunekhoboka,+ njengomzalwana oyintanda,+ ngokukodwa kum, kanti kwanangakumbi kuwe, enyameni naseNkosini.
17 Ukuba, ke ngoko, wena unobudlelane nam,+ mamkele+ ngobubele ngendlela obuya kundamkela ngayo nam.
18 Ngaphezu koko, ukuba kukho nto awakona ngayo okanye kukho nto akutyala yona, kubalele kum oko.
19 Mna Pawulos ndikubhala ngesam isandla+ oku, ndisithi: Ndiya kukuhlawula—ndingasayiphathi ke yona into yokuba, nawe lo uyandityala, undityala isiqu sakho.
20 Ewe, mzalwana, ngamana ndingafumana ingenelo kuwe ngokwaseNkosini: wuhlaziye umsa wam+ ngokunxibelelene noKristu.
21 Ndeyisekile yintobelo yakho, yaye ndikubhalela ndisazi ukuba uya kwenza kwanangaphezu kwesicelo sam.+
22 Ukongezelela koko, nceda undilungiselele nendawo yokuhlala,+ kuba ndinethemba lokuba ngenxa yemithandazo+ yenu ndiza kukhululwa ndibuyele kuni.+
23 Uyabulisa uEpafra+ umthinjwa olidlelane lam ngokumanyene noKristu Yesu,
24 kwanoMarko, noAristarko,+ noDemas,+ noLuka, abasebenzi abangamadlelane am.
25 Ububele obungasifanelanga beNkosi uYesu Kristu mabube nomoya eniwubonisayo.+
Yithumele
Yithumele
Filemon 1
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=57&Chapter=1&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D57%26Chapter%3D1%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Bazinikela Ngokuvumayo—ENtshona Afrika
NGOXA wayekhulela kwindawo ehluphekayo eCôte d’Ivoire, uPascal wayebulangazelela gqitha ubomi obubhetele. Ekubeni wayeyimbethi-manqindi engahlawulwayo, wayezibuza oku, ‘Ndingalifumana phi ithuba lokuba yintshatsheli ndize ndibe nemali?’ Xa wayeneminyaka emalunga ne-25 wagqiba ekubeni afudukele eYurophu. Noko ke, ekubeni wayengenazo iimpepha-mvume zokuya apho, kwakuza kufuneka angene ngondlela-mnyama kwelo.
Xa wayeneminyaka eyi-27, ngo-1998, uPascal waqalisa olo hambo lusinga eYurophu. Wawela umda waseGhana, wanqumla eTogo njengoko wayetyhubela eBenin, de waya kufika kwidolophu yaseBirni Nkonni eNiger. Ngoku kwakuza kufuneka aqalise olona hambo luyingozi. Ukuze aye kufika emantla, kwakuza kufuneka akhwele ilori ukuze anqumle iNtlango iSahara. Ukufika kwakhe kwiMeditera, kwakuza kufuneka akhwele inqanawa ukuya eYurophu. Yiloo nto kanye awayezimisele ukuyenza, kodwa kwathi kusenjalo kwenzeka izinto ezimbini ngoxa eselapho eNiger waza ke akabi saqhubeka nohambo lwakhe.
Into yokuqala, waphelelwa yimali. Eyesibini, wadibana noNoé, uvulindlela owamfundela iBhayibhile. Izinto awazifunda apho zamchukumisa kangangokuba waqalisa ukubujonga ngenye indlela ubomi. Ngoku eyona nto iphambili kuye yaba kukufumana ulwalamano oluhle noThixo, kunokuleqa ubutyebi. NgoDisemba 1999, uPascal wabhaptizwa. Ngenxa yombulelo anawo kuYehova, ngo-2001 waba nguvulindlela apho eNiger—kanye kuloo dolophu wayefunde kuyo inyaniso. Uvakalelwa njani ngale nkonzo yobuvulindlela? Evuya uthi, “Abukho ubomi obubhetele kunobu!”
UKUFUMANA OLONA LWANELISEKO EBOMINI—EAFRIKA
NjengoPascal, baninzi abafumanise ukuba obona bomi banelisayo bufumaneka ngokukhonza uThixo. Ukuze bakhonze uThixo, abanye baye bashiya iYurophu bafudukela eAfrika ukuze bancedise kwezo ndawo zifuna abavakalisi boBukumkani abangakumbi. Enyanisweni, amalunga ne-65 amaNgqina aseYurophu—aphakathi kweminyaka eyi-17 neyi-70—aye afuduka esiya kunceda kumazwe aseNtshona Afrika njengeBenin, iBurkina Faso, iNiger neTogo. * Yintoni ebaqhubele ekubeni bafudukele kude kangako, ibe kuye kwaphumela entweni oko?
UAnne-Rakel ovela eDenmark uthi: “Abazali bam babengabathunywa bevangeli eSenegal. Babesoloko bethetha ngehlombe ngobo bomi kangangokuba nam ndandifuna ukuba ngumthunywa wevangeli.” Malunga neminyaka eyi-15 eyadlulayo, xa uAnne-Rakel wayesandul’ ukugqiba iminyaka eyi-20, wafudukela eTogo, apho akhonza kwibandla lentetho yezandla. Ukufuduka kwakhe kwaba naliphi ifuthe kwabanye? Uthi: “Kamva udadewethu nomnakwethu abancinane bandilandela beza eTogo.”
UAurele, umzalwana otshatileyo waseFransi oneminyaka eyi-70 uthi: “Kwiminyaka emihlanu edlulileyo, xa ndafumana umhlalaphantsi, kwafuneka ndikhethe phakathi kokuziphumlela eFransi ndilindele ukufika kweParadisi okanye ndandise ubulungiseleli bam.” UAurele wakhetha ukwandisa ubulungiseleli bakhe. Malunga neminyaka emithathu edlulileyo yena nomfazi wakhe uAlbert-Fayette, bafudukela eBenin. UAurele uthi: “Ukuza kukhonza apho asifuna khona uYehova, yeyona nto ibalulekileyo kwesakha sazenza.” Etsho ngoncumo, wongezelela athi: “Ezinye iindawo kule ntsimi zindenza ndizive ngathi sele ndiseParadesi.”
UClodomir nomfazi wakhe uLysiane, bashiya iFransi baya eBenin kwiminyaka eyi-16 eyadlulayo. Ekuqaleni, babekhumbula ngamandla intsapho nabahlobo babo ababashiye eFransi, ibe esi sibini sasicinga ukuba asinakuze sikwazi ukubuqhela obo bomi butsha. Noko ke, kwathi kanti ayikho le nto babeyoyika. Bafumana uvuyo olungathethekiyo apho. UClodomir uthi: “Kule minyaka iyi-16 silapha, ngokomlinganiselo besinceda umntu omnye ngonyaka abe liNgqina.”
USébastien noJohanna, isibini esitshatileyo saseFransi, safudukela eBenin ngo-2010. USébastien uthi: “Mninzi gqitha umsebenzi esimele siwenze ebandleni. Kangangendlela omninzi ngayo, kufuneka sifunde izinto ezininzi mihla le ngokukhawuleza!” Basabela njani abantu entsimini? UJohanna uthi: “Abantu bakulangazelela ngamandla ukuva iindaba ezilungileyo. Nokuba sesingezanga kushumayela, abantu basoloko besimisa esitratweni ukuze basibuze ngeBhayibhile abanye befuna iincwadi.” Oku kube naliphi igalelo kumtshato wabo? USébastien uthi: “Kuye kwawomeleza gqitha. Akukho nto imnandi njengokuchitha imini yonke entsimini ndikunye nomkam.”
UEric nomfazi wakhe, uKaty, bangoovulindlela kummandla omkhulu onabemi abathe gqa gqa kumntla Benin. Kwiminyaka elishumi eyadlulayo, ngoxa babehlala eFransi, baqalisa ukufunda amanqaku athetha ngokukhonza kwezo ndawo zifuna abavakalisi abangakumbi yaye babencokola nabo bonke abo bakwinkonzo yexesha elizeleyo. Oku kwabenza banomnqweno wokufudukela kwamanye amazwe, ibe benza kanye oko ngo-2005. Baye babona ulwando olungathethekiyo. UEric uthi: “Kwiminyaka emibini edluleyo, iqela lethu elikwidolophu yaseTanguiéta belinabavakalisi abayi-9; ngoku siyi-30. NgeCawa, kubakho abantu abayi-50 ukusa kwabayi-80 kwiintlanganiso zethu. Ayikho into enokuvuyisa njengokubona ulwando olungako!”
UKUQONDA IINGXAKI NOKUZICOMBULULA
Ziziphi iingxaki abaye bajamelana nazo abanye kwaba bazalwana baye bafuduka? UBenjamin, oneminyaka eyi-33, ngumntakwabo Anne-Rakel. Ngo-2000 eDenmark, wadibana nomthunywa wevangeli owayekhonza eTogo. UBenjamin uthi: “Emva kokuxelela loo mthunywa wevangeli ukuba ndifuna ukuba nguvulindlela, wathi: ‘Kutheni ungayi eTogo nje?’” UBenjamin wacingisisa ngoko. Uthi: “Ndandingekagqibi neminyaka eyi-20 ngelo xesha, kodwa oodadewethu ababini babesele bekhonza eTogo. Oko kwenza kwalula ukuba nam ndiye apho.” Wafudukela apho. Noko ke, kwakusekho ingxaki. UBenjamin uthi: “Ndandingazi nelinye igama lesiFrentshi. Kwaba nzima nyhani kwiinyanga zam ezintandathu zokuqala kuba ndandithetha into engavakaliyo.” Noko ke, wade wakwazi ukusithetha. Ngoku uBenjamin ukhonza kwiBheteli yaseBenin, uthutha iincwadi ngoxa encedisa kwisebe leekhompyutha.
UEric noKaty, ekuthethwe ngabo ngaphambili, babekhonza kwintsimi ethetha ulwimi lwasemzini eFransi ngaphambi kokuba bafudukele eBenin. Nguwuphi umahluko abawufumanayo eNtshona Afrika? UKaty uthi: “Kwakunzima ukufumana indawo efanelekileyo yokuhlala. Kwaqengqeleka iinyanga sihlala kwindlu engenambane nazitephu zamanzi.” UEric uthi: “Kwakuba sezinzulwini zobusuku singxolelwa ngumculo wabamelwane. Umntu umele anyamezele kwiimeko ezinjalo aze azame ukuqhelana nazo.” Bobabini bathi: “Ukukhonza kwindawo enabantu abangekaziva iindaba ezilungileyo kumnandi kangangokuba ulibala naziphi na iingxaki ojamelana nazo.”
UMichel noMarie-Agnès, isibini esitshatileyo esivela eFransi nesisele siza kugqiba iminyaka eyi-60, bafudukela eBenin kwiminyaka emihlanu eyadlulayo. Oku kwaqala kwabaxhalabisa. UMichel uthi: “Bambi babesithi oko kufuduka kwethu kufana nokungathi sikhwele kwikiriva eqhutywa ngumntu phezu kweliwa! Oko kwakusoyikisa xa ungayazi ukuba iqhutywa nguYehova. Ngoko safuduka ngenxa kaYehova sabe sithembele kuye.”
INDLELA YOKUZILUNGISELELA
Abo bakhe bafudukela kwezi ndawo zifuna uncedo bathi kubaluleke gqitha ukuba uzilungiselele ngokwenza ezi zinto: Ceba kusengaphambili. Ziqhelanise neemeko. Sukuchitha imali kwizinto ongazicebanga. Thembela kuYehova.—Luka 14:28-30.
USébastien, okhankanywe ngaphambili uthi: “Ngaphambi kokuba sihambe, sinoJohanna sabeka imali kangangeminyaka emibini ngokucutha iindleko kwizinto ezifana nokuzonwabisa nezinto ezingeyomfuneko.” Ukuze baqhubeke bekhonza kwelinye ilizwe, bamana besiya kusebenza eYurophu iinyanga ezimbalwa ngonyaka, ibe oko kubanceda baqhubeke nokuba ngoovulindlela eBenin.
UMarie-Thérèse ngomnye koodade abangatshatanga abamalunga ne-20 abashiye amazwe abo baya kukhonza kwezo ndawo zifuna abavakalisi abangakumbi eNtshona Afrika. Umsebenzi wakhe yayikukuqhuba ibhasi eFransi; kodwa ngo-2006 wathabatha ikhefu lonyaka wonke waya kuba nguvulindlela eNiger. Kwakusele kukudala elangazelela ukuphila ngolu hlobo. UMarie-Thérèse uthi: “Emva kokubuyela kwam eFransi, ndathetha nomqeshi wam ngomnqweno wokuhlengahlengisa ucwangciso lwam, ibe zange abe nangxaki. Ngoku, ndisebenza ezibhasini eFransi ukususela ngoMeyi ukusa ngoAgasti, ndize ndibe nguvulindlela eNiger ukususela ngoSeptemba ukusa kuAprili.”
Abo ‘bafuna kuqala uBukumkani’ bamele bathembele kuYehova ukuba uya kubanyamekela ngazo ‘zonke ezinye izinto eziyimfuneko.’ (Mat. 6:33) Ngokomzekelo: Cinga ngento eyenzeka kuSaphira, udade ongatshatanga ovela eFransi osele eza kugqiba iminyaka eyi-30 ubudala onguvulindlela eBenin. Ngo-2011 wabuyela eFransi efuna imali aza kuzixhasa ngayo omnye unyaka, owawungunyaka wesithandathu ekhonza eAfrika. USaphira uthi: “KwakungoLwesihlanu, ilusuku lwam lokugqibela emsebenzini, kodwa kwakusafuneka ndisebenze ezinye iintsuku ezilishumi ukuze ndibe nemali eza kundigcina unyaka wonke. Ndandisalelwe ziiveki ezimbini kuphela eFransi. Ndathandaza, ndichazela uYehova ngemeko yam. Zange kube kudala ndafowunelwa ngumntu owayefuna ndize kubambela omnye umntu kangangeeveki ezimbini.” NgoMvulo uSaphira waya kuloo msebenzi ukuze aboniswe indlela yokusebenza apho nguloo mntu wayeza kumbambela. Uthi: “Ndamangaliswa gqitha ndakufumanisa ukuba loo mntu ndiza kumbambela yayingudade oliNgqina owayefuna ikhefu leentsuku ezilishumi ukuze aye kwiSikolo Senkonzo Yobuvulindlela! Umqeshi wakhe wala esithi angamkhulula kuphela xa enokufumana umntu oza kumbambela. Lo dade wayethandazela ukuba uYehova amncede—kanye njengam.”
UMTHOMBO WOLWANELISEKO LOKWENENE
Abanye abazalwana noodade abaye bafuduka baya kukhonza eNtshona Afrika kangangeminyaka baye bahlala khona. Abanye baye bahlala iminyaka nje embalwa baza emva koko babuyela kumazwe abo. Kodwa aba bazalwana basazixhamla nangoku iintsikelelo zokuya kukhonza kuloo mazwe. Baye bafunda ukuba eyona ndlela yokufumana ulwaneliseko lokwenene kukukhonza uYehova.
^ isiqe. 6 Isebe laseBenin longamela umsebenzi owenziwa kuwo omane la mazwe athetha isiFrentshi.
Funda Okungakumbi
Yintoni Inkonzo Yobuvangeli?
Yintoni ebandakanyekileyo ekubeni ngumvangeli? Luluphi uqeqesho abalufumanayo?


text:
Ibali 74: Indoda Engoyikiyo
KHAWUKHANGELE aba bantu bahlekisa ngalo mfana. Ngaba uyamazi? NguYeremiya. Ngumprofeti obaluleke gqitha kaThixo.
Kungekudala emva nje kokuqalisa kukaKumkani uYosiya ukutshabalalisa izithixo kwelo lizwe, uYehova uxelela uYeremiya ukuba abe ngumprofeti wakhe. Noko ke, uYeremiya ucinga ukuba mncinane gqitha ukuba abe ngumprofeti. Kodwa uYehova uthi uza kumnceda.
UYeremiya uxelela amaSirayeli ukuba ayeke ukwenza izinto ezimbi. Uthi: ‘Oothixo abanqulwa ziintlanga ngabobuxoki.’ Kodwa amaSirayeli amaninzi akhetha ukunqula izithixo kunokunqula uThixo oyinyaniso, uYehova. Xa uYeremiya exelela abantu ukuba uThixo uya kubohlwaya ngobubi babo, basuka bamhleke.
Kuqengqeleka iminyaka. UYosiya uyafa yaye kwiinyanga ezintathu kamva, unyana wakhe uYehoyakim uba ngukumkani. UYeremiya usoloko esithi ebantwini: ‘IYerusalem iya kutshatyalaliswa ukuba aniziguquli iindlela zenu ezimbi.’ Ababingeleli bayambamba uYeremiya baze bamemeze: ‘Ufanelwe kukubulawa ngokuthetha ezi zinto.’ Emva koko bathi kwiinkosana zakwaSirayeli: ‘Makabulawe uYeremiya kuba unyelisa isixeko sethu.’
Uza kwenza ntoni uYeremiya ngoku? Akoyiki! Uthi kubo bonke: ‘UYehova undithumile ukuba ndinixelele ezi zinto. Ukuba aniziguquli iindlela zenu ezimbi, uYehova uza kuyitshabalalisa iYerusalem. Kodwa yazini oku: Ukuba niyandibulala, noba nibulala umntu ongenzanga bubi.’
Iinkosana ziyamyeka uYeremiya kodwa amaSirayeli akaziguquli iindlela zawo ezimbi. Kamva uNebhukadenetsare, ukumkani waseBhabhiloni, uze kulwa neYerusalem. Ekugqibeleni uNebhukadenetsare uwenza izicaka zakhe amaSirayeli. Amawaka amaninzi uwathimbela eBhabhiloni. Khawucinge ukuba kunokuba njani na ukuthatyathwa kokwenu ngabantu ongabaziyo bakuse kwilizwe lasemzini!
Yeremiya 1:1-8; 10:1-5; 26:1-16; 2 Kumkani 24:1-17.
Imibuzo
- Ngubani lo mfana ukulo mfanekiso?
- Ucinga ntoni uYeremiya ngokuba ngumprofeti kwakhe, kodwa uYehova uthini kuye?
- Sisiphi isigidimi aqhubeka esixelela abantu uYeremiya?
- Ababingeleli bazama njani ukumyekisa uYeremiya, kodwa ubonisa njani ukuba akoyiki?
- Kwenzeka ntoni xa amaSirayeli engaziyeki iindlela zawo ezimbi?
Imibuzo eyongezelelekileyo
- Funda uYeremiya 1:1-8.
Njengoko kuboniswe kumzekelo kaYeremiya, yintoni eyenza umntu afanelekele inkonzo kaYehova? (2 Kor. 3:5, 6)
Umzekelo kaYeremiya ulukhuthaza njani namhlanje ulutsha olungamaKristu? (INtshu. 12:1; 1 Tim. 4:12)
- Funda uYeremiya 10:1-5.
Nguwuphi umzekeliso awusebenzisayo uYeremiya obonisa ubuyatha bokuthembela kwizithixo? (Yer. 10:5; Isa. 46:7; Hab. 2:19)
- Funda uYeremiya 26:1-16.
Xa ikhupha isigidimi esilumkisayo namhlanje, intsalela ethanjisiweyo iye yanikel’ ingqalelo njani kumazwi kaYeremiya ‘okunganciphisi lizwi’? (Yer. 26:2; Dut. 4:2; IZe. 20:27)
Nguwuphi umzekelo omhle uYeremiya awawumisela amaNgqina kaYehova namhlanje ngokuvakalisa izilumkiso zikaYehova ezintlangeni? (Yer. 26:8, 12, 14, 15; 2 Tim. 4:1-5
- Funda eyesi-2 yooKumkani 24:1-17.
Yiyiphi imiphumo emibi eyabangelwa kukungathembeki kukaYuda kuYehova? (2 Kum. 24:2-4, 14)
Funda Okungakumbi
Ikhadi LeBhayibhile LikaYeremiya
Wamiselwa nini uYeremiya njengomprofeti? Sebenzisa eli khadi leBhayibhile uze ufumane impendulo.


text:
MATSHI 2, 2015
EKYRGYZSTAN
Inkululeko Yonqulo Kwilizwe Elahluleleneyo LaseKyrgyzstan
NgoSeptemba 4, 2014, inkululeko yonqulo yahambela phambili eKyrgyzstan xa iSigqeba Somgaqo-siseko SeNkundla Ephakamileyo sathi iinxalenye ezikuMthetho Wonqulo Ka-2008 azikho kumgaqo-siseko. Oku kwavulela amaNgqina KaYehova ithuba lokuba abhaliswe ngokusemthethweni kwimimandla ekumzantsi weKyrgyzstan. *
Nangona kwenziwe esi sigqibo, iKomiti YePhondo Yemiba Yonqulo isakwalela ukubhalisa amaNgqina ngokusemthethweni kwimimandla ekumzantsi weKyrgyzstan. Le Komiti ime ngelithi, umthetho uza kuhlala usebenza ngale ndlela ubhalwe ngayo de ipalamente yenze utshintsho kuMthetho Wonqulo Ka-2008, ibe ngenxa yoko ayiwavumeli amaNgqina KaYehova ukuba abhaliswe ngokusemthethweni. Ngenxa yoko, umsebenzi owenziwa ngokukhululekileyo kwimimandla esemntla, uyathintelwa kwimimandla ekumzantsi weKyrgyzstan. *
Ukuvalelwa Ngenxa Yomsebenzi Wonqulo Olungabhaliswanga
NgoJuni 30, 2014, eNaryn, kwisixeko esikumzantsi-mpuma weKyrgyzstan, uZhyldyz Zhumalieva ona-46 wayesebenzisa ixesha lakhe ukuze athethe ngeenkolelo zakhe nabamelwane bakhe. Abasemagunyeni eNaryn bamvalela baza bambeka ityala ngenxa yokuba elilungu lenkonzo yasekuhlaleni engabhaliswanga nangokwabelana ngeenkolelo zakhe nabamelwane. * Oko iKyrgyzstan ililizwe elizimeleyo, kuyaqala ukuba kubekho iNgqina elitshutshiswa ngenxa yokwenza umsebenzi wonqulo.
UNkszn. Zhumalieva wabhena laza ityala lakhe lamanyelwa kwiNkundla YeNgingqi YaseNaryn ngoAgasti 5, 2014. Iijaji zampheka zimophula ngemibuzo emininzi, zifuna ukwazi ngamaNgqina KaYehova nomsebenzi wawo. Emva kokumamela, iijaji zalichitha eli tyala, zilinde ukuba kusebenze isigqibo ekuthethwe ngaso ngasentla seSigqeba Somgaqo-siseko.
Kamva, iNkundla YeNgingqi YaseNaryn yaphinda yalijonga eli tyala likaNkszn. Zhumalieva. Inkundla yafumanisa ukuba akaphulanga mthetho yaza yabonisa ukuba bonke abantu banelungelo ngokusemthethweni lokuqhelisela iinkolelo zabo. Inkundla yazikis’ ukucinga ngesigqibo seSigqeba Somgaqo-siseko yaza yaphawula ukuba amaNgqina KaYehova abhaliswe ngokusemthethweni kwilizwe laseKyrgyzstan. Yalichitha eli tyala, kodwa umtshutshisi wabhena ngelithi isigqibo seSigqeba Somgaqo-siseko besingenanto yakwenza nolwaphulo-mthetho. NgoDisemba 24, 2014, iNkundla Ephakamileyo, yasikhaba isibheno somtshutshisi ivumelana nesigqibo esathathwa yiNkundla Yengingqi YaseNaryn, sokuba uNkszn. Zhumalieva akanatyala yaye unelungelo lokwabelana nabamelwane bakhe ngeenkolelo zakhe ngokukhululekileyo.
Ubulungisa Nangona Etyholwa EOsh
Ngo-2013, uOksana Koriakina nomama wakhe uNadezhda Sergienko, banikwa isigwebo sokuba bangaphumi endlini, betyholwa ngelokuba bophule umthetho ngokwabelana nabanye ngeenkolelo zabo. Abasemagunyeni eOsh basebenzisa ezi zityholo ngelithi amaNgqina KaYehova enza umsebenzi wonqulo abathi awukho semthethweni. Beme ngelithi, ngaphandle kokuba abhaliswe ngokusemthethweni, amaNgqina KaYehova awavumelekanga nangayiphi na indlela ukwenza umsebenzi wawo esidlangalaleni.
Inkundla yaseOsh yawafumana engenatyala la mabhinqa. Kwisigwebo sayo sango-Oktobha 7, 2014, ijaji yagqiba ngelithi abacuphi benze iimpazamo ezininzi kuphando lwabo yaye batshutshisa uNkszn. Koriakina noNkszn. Sergienko kuba nje bengamaNgqina KaYehova.
Umtshutshisi waseOsh wafaka isibheno ephikisana nesigwebo senkundla. Wacebisa ukuba eli tyala libuyiselwe kubacuphi, balungise eza mpazamo zabo ukuze uNkszn. Koriakina noNkszn. Sergienko baphinde beze kuma phambi kwenkundla. Xa inkundla yasikhabayo isicelo salo mtshutshisi, waye wabhenela kwiNkundla Ephakamileyo YaseKyrgyzstan. INkundla iza kuphulaphula eli tyala ngoMatshi 3, 2015, yaye amaNgqina anethemba lokuba isigqibo esiza kwenziwa siya kuba sesobulungisa.
Ngaba IKyrgyzstan Iza Kuyixhasa Okanye Iza Kuyichitha Inkululeko Yonqulo?
Omnye wamaNgqina KaYehova owayekhona kwityala likaNkszn. Zhumalieva wathi: “Ukususela ngo-1998, abasemagunyeni basekuhlaleni bebesicinezela kuba singabhaliswanga ngokusemthethweni eNaryn. Ngenxa yezi zigqibo zeNkundla Ephakamileyo, sinethemba lokuba ekugqibeleni siza kubhaliswa ngokusemthethweni.”
AmaNgqina KaYehova akhangele phambili ekubeni abhaliswe ngokusemthethweni eNaryn, eOsh nakwezinye iindawo ezikumzantsi weKyrgyzstan ukuze akwazi ukuqhubeka ewenza ngokukhululekileyo umsebenzi wawo. Ukuba iKyrgyzstan iyavumelana nenkundla ephakamileyo yayo, iya kubanika inkululeko yonqulo engakumbi bonke abantu balapho.
^ isiqe. 2 Funda inqaku elinomxholo othi, “iNkundla Ephakamileyo YaseKyrgyzstan Ithethelela AmaNgqina KaYehova” ukuze ufumane inkcazelo engesigqibo seSigqeba Somgaqo-siseko SeNkundla Ephakamileyo esenziwa ngoSeptemba 4, 2014.
^ isiqe. 3 AmaNgqina abhaliswe ngokusemthethweni elizweni nakwiingingqi ezisemntla kweli lizwe. Kodwa ke, abasemagunyeni baqhubeka bezikhaba izicelo zokuwabhalisa ngokusemthethweni kwiingingqi ezikumzantsi.
^ isiqe. 5 Umthetho 395(2) woMthetho Wezolawulo waseKyrgyz Republic uyakwalela ukungathotyelwa “kwemigaqo yokuba neentlanganiso zonqulo neminye imibhiyozo yonqulo.”


text:
Amazwi alula omculo wefowuni
Ifowuni sisixhobo esisebenza ngeentambo zombane. Ifowuni isebenza ngokuthi abantu ababini bekwiindawo ezahlukeneyo bakwazi ukuthetha. Iifowuni zamandulo bezisaya kuxhunyaniswa ngeengcingo zombane. Kungoku nje intetho eza ngefowuni ingathunyelwa ngeradiyo. Le ndlela intsha ke kuthiwa yiwayalesi okanye engenazintambo
Imbali[tshintsha | edit source]
U-Alexander Graham Bell ngumntu wokuqala owenza nefowuni, ngo-1876. [1] Iifowuni zamandulo zazenziwe ngeengcingo, ngcingo ezo kwakuxhunyaniswa ngazo ifowuni kwenye, kwaye wawunokuthetha kuphela kwiifowuni ezazixhunyaniswe naleyo uyisebenzisayo. Ekuhambeni kwethuba, ukusebenza kweefowuni kwavumeleka ukuba kuxhunyaniswe kwezinye iifowuni. Kwinkulungwane yama-20 iimatshini ezazisenza unxibelelwano zenziwa ukuba zizixhumanise ngokwazo. Uhlobo lwefowuni ekuhanjwa nayo kuthiwa yi-’’Cell-phone’’ . Olu hlobo lwefowuni lwaqala ukuxhaphaka xa iminyaka yoo-1980 isiya ekupheleni. Ngezo ntsuku abantu babesoloko bephethe aba ’’ndihamba naye’’ beefowuni, kwezinye izixeko okanye amazwe bekude kube yinto engaqhelekanga ukuhlala ungenayo. Ezinye iifowuni ezi lolu hlobo zinakho ukutsala umnxeba zisebenzisa i-satelite yonxibelelwano endaweni yeepali zonxibelelwano ezisemhlabeni, into ethetha okokuba abantu bangawutsala umnxeba nokokuba sele bephi na kwihlabathi jikelele.
Iintlobo-ntlobo zeefowuni[tshintsha | edit source]
Zininzi iintlobo zefowuni. Ii-''Computer'' zingasebenzisa oomatshini ekuthiwa zii’’modern’’ ukuze zixhumane nezinye ii’’computer’’ ngomzila wefowuni. Loo nto yenza kubelula okokuba I’’computer’’ idityaniswe nezinye [ii-network zecomputer|izixhumanisi zecomputer’’]] ngomzila wefowuni, kuquka ne-intanethi. Kumazwe amaninzi kukho iifowuni zikawonke-wonke. Ukuze umntu akwazi ukuzisebenzisa, kufuneka abhatale ngemali eziinkozo, okanye abhatale nge’’credit’’ khadi, okanye i-’’prepaid card’’
Amazwe amanizni anemizila yeefowuni. Kumazwe asakhulayo ii’’cell phones’’ zisetyenziswa njengeyona ndlela etshiphu nekhawulezayo ekuziseni unxibelelwano lwanamhlanje kula mazwe.
Inombolo yefowuni[tshintsha | edit source]
Ifowuni nganye inenombolo yayo. Namhlanje, iinombolo zefowuni zimalunga nesixhenxe ukuya kwishumi. Kumazwe amaninzi, inxalenye yenombolo yefowuni kuthiwa yi[[khowudi yendawo| '’area code. Iikhowudi zendawo zisetyenziselwa ukuqinisekisa okokuba iinombolo zeendawo ezimbini ezahlukeneyo azifani. Indawo nganye inekhowudi yayo, kwaye namazwe anezawo Iikhowudi.
zalathiso[tshintsha | edit source]
- ↑ "Alexander Graham Bell Laboratory Notebook, 1875-1876". 1875-1876. http://www.wdl.org/en/item/11375/. Retrieved 2013-07-24.


text:
UMBUZO 3
Ndinokuthetha Njani Nabazali Bam?
UBUNOKWENZA NTONI WENA?
Khawucinge ngoku: Kusebusuku ngoLwesithathu. UGeoff, ona-17, ugqibile ukwenza imisetyenzana yakhe yasekhaya, ngoku uzixelele ukuba uza kukhe aphumle! Ulayita iTV aze athi zava esitulweni sakhe asithandayo.
Kanye ngelo xesha, kuthi gqi utata wakhe emnyango ecaphukile.
“Geoffrey! Kutheni umosha ixesha ngokubukela iTV endaweni yokuba uncedise umninawa wakho kumsebenzi wakhe wesikolo? Awuva!”
UGeoff embombozela ngokuvakalayo uthi, “Uyawaqala ke.”
Esondela kuye uyise uthi, “Uthini?”
Edikiwe uGeoff uthi, “Andithethi tata.”
Enomsindo utata wakhe uyamngxolisa, “Ungakh’ uling’ uthethe nam ngolo hlobo!”
Ukuba ubunguGeoff, ubuza kwenza ntoni ukuze ningaxabani notata wakho?
CINGA!
Ukuthetha nabazali bakho kufana nokuqhuba imoto. Xa ufika indlela ivaliwe usenokuthatha enye.
UMZEKELO:
Intombazana enguLeah ithi: “Kunzima gqitha ukuthetha notata. Ndithi ndithetha naye athi, ‘Uxolo, ubusithini kanene?’”
ULEAH UNOKWENZA ENYE YEZI ZINTO ZINTATHU:
Unokumkhwaza uyise.
Ethethela phezulu uLeah uthi, “Jonga ibalulekile le nto! Mamela!”
Usenokuyeka ukuthetha noyise.
ULeah usenokuyeka ukumxelela iingxaki zakhe uyise.
Unokulinda kude kube lixesha elifanelekileyo lokuphinda athethe naye.
Kamva uLeah uthetha noyise ngqo okanye ambhalele ileta echaza ingxaki yakhe.
Wena ucinga ukuba yiyiphi into amele ayenze uLeah?
KHAWUCINGE NGOKU: Utata kaLeah ikho le nto ayicingayo—akaboni ukuba ikho into ekhathaza intombi yakhe. Ukuba uLeah ukhetha uA, uyise usenokungasiqondi isizathu sokuba athethele phezulu kangaka. Mhlawumbi oku bekungenakumenza uyise ayive into ayithethayo, yaye bekuya kubonisa ukuba akanambeko. (Efe. 6:2) Ngoko oku, akunakumnceda.
Nangona kusenokuba lula ukukhetha uB, akunakuba bubulumko. Ngoba? Ukuze azicombulule iingxaki zakhe uLeah kufuneka athethe noyise—yaye ukuze amncede, kuza kufuneka ekwazile oko kwenzeka ebomini bentombi yakhe. Ukuthula akuncedi nganto.
Kodwa ke ngokukhetha uC, uLeah akavumeli nantoni na ukuba imenze angakwazi ukuthetha noyise. Kunoko, ukhetha ukuthetha naye ngelinye ixesha. Ukuba ukhetha ukumbhalela ileta angakhawuleza abe bhetele.
Ukubhala ileta kuza kumnceda akhuphe yonke into ebefuna ukumxelela yona. Xa eyifunda, utata kaLeah uya kukuva oko intombi yakhe ibifuna ukukutsho, aze ayiqonde kakuhle into eyikhathazayo. Ngoko ukukhetha uC kuza kunceda uLeah noyise. Enoba uthetha naye ngqo okanye umbhalela ileta, ukukhetha uC kukwenza umyalelo weBhayibhile othi, “masisukele izinto ezisingisa eluxolweni.”—Roma 14:19.
Ziziphi ezinye izinto anokuzenza uLeah?
Cinga ngezinto onokuzenza. Emva koko cinga ngemiphumo.
Thetha Ngendlela Ecacileyo
Khumbula ukuba, izinto ozithethayo zisenokungafani noko abazali bakho bacinga ukuba uyakuthetha.
NGOKOMZEKELO:
Abazali bakho basenokubuza isizathu sokuba uqumbile. Uthi, “Andifuni ukunixelela.”
Kodwa eyona nto bayivayo abazali bakho yile: “Andinakunixelela nto kuba andinithembanga. Ndiza kuxelela iitshomi zam, hayi nina.”
Masithi unengxaki kwaye umzali wakho ufuna ukukunceda. Kodwa uthi: “Ningakhathazeki, ndiza kuyilungisa ngokwam.”
Abazali bakho banokuva ngathi uthini?
Yiyiphi eyona ndlela ibhetele onokubaphendula ngayo?


text:
ISAHLUKO SESHUMI
Walumela Unqulo Olunyulu
1, 2. (a) Yayinjani imeko yabantu ngexesha likaEliya? (b) UEliya wajamelana nayiphi inkcaso kwiNtaba yeKarmele?
UELIYA wakhel’ umkhanya isihlwele njengoko sasinyuka amaxethuka eNtaba yeKarmele. Nkqu nasekuzeni kokusa, aba bantu babebonakala nakuthathatha ukuba bayimipha echutywe yalahlwa yaye babebethwe linxele likaKhetsekile. Yayibonakala nasebusweni iminyaka emithathu enesiqingatha yembalela.
2 Phakathi kweso sihlwele kwakukho abaprofeti bakaBhahali abangama-450, benekratshi yaye bemthiy’ egazini umprofeti kaYehova uEliya. UKumkanikazi uIzebhele wayesele ebulele intlaninge yabakhonzi bakaYehova, kodwa le ndoda yayinxamnye nonqulo lukaBhahali. Phofu yema de kwanini le ndedeba? Mhlawumbi abo babingeleli babecinga ukuba ekubeni engumth ‘uzimele wayengenakumelana nabo. (1 Kum. 18:4, 19, 20) UKumkani uAhabhi wayelapho eze ngenqwelo yakhe yamahashe yasebukhosini. Naye wayengafuni nokumbona uEliya.
3, 4. (a) Yintoni eyayinokwenza uEliya azive esoyika njengoko olo suku lwalusondela? (b) Siza kuqwalasela eyiphi imibuzo?
3 Phezu kokuba wayekuphela kommeli wonqulo lokwenyaniso, lo mprofeti wayejongene nemini engafani nezinye ebomini bakhe. Ebukele uEliya, zazigagene ebezikade zizondana, ukulunga nobungendawo emhlabeni ngendlela engazange yabonwa ngaphambili. Wavakalelwa njani njengokuba kwakusisa? Kusenokwenzeka wayethe xhungu luloyiko, kaloku naye “wayengumntu oneemvakalelo ezinjengezethu.” (Funda uYakobi. 5:17.) Nokuba sele kutheni, nantsi into esinokuqiniseka ngayo: Ekubeni wayengqongwe ngabantu abangenalukholo, ngukumkani owexukileyo nezo zigwinta zababingeleli, wayenokuqiniseka ukuba yayinguye yedwa kwicala lakhe.
4 Yintoni eyabeka uSirayeli kobu bugxwayiba? Khona, inantoni yakwenza nawe le ngxelo? Qwalasela umzekelo wokholo lukaEliya nendlela esinokuluxelisa ngayo namhlanje.
Imbambano Yexesha Elide Ifikelela Encotsheni
5, 6. (a) Kwakugquba wuphi umlo kwaSirayeli? (b) Ukumkani uAhabhi wamcaphukisa njani uYehova?
5 Ixesha elininzi lobomi bakhe, uEliya wayebukele engenakwenza kwanto njengokuba abantu bakowabo babenyhasha unqulo lokwenyaniso. Apha kwaSirayeli kwakuqhum’ uthuli kusilwa unqulo lokwenyaniso lukaYehova uThixo nonqulo lobuxoki lwezithixo zeentlanga ezazibangqongile. Ngemihla kaEliya, elo dabi lalisele liyimfazwe.
6 UKumkani uAhabhi wamcaphukisa kakhulu uYehova. Watshata uIzebhele, intombi yokumkani waseSidon. UIzebhele wayezimisele ukuhlwayela unqulo lukaBhahali kwilizwe lakwaSirayeli aze alususe neengcambu unqulo lukaYehova. Akuzange kube kudala uAhabhi wathi swii yimpembelelo yakhe. Wakha itempile nesibingelelo sikaBhahali, waza wakhokela ekunquleni lo thixo wobuhedeni.
7. (a) Yintoni eyayisenza unqulo lukaBhahali lube lisikizi? (b) Ngokuphathelele ubude bembalela ngemihla kaEliya, yintoni esenza siqiniseke ukuba iBhayibhile ayiziphikisi? (Quka ibhokisi.)
7 Yintoni le yayisenza unqulo lukaBhahali lube lisikizi? Olu nqulo lwaluwexula amaSirayeli, luwarhwebeshela kude noThixo oyinyaniso. Yayilunqulo olucekisekayo nolukhohlakeleyo. Lwalubandakanya oonongogo abangamadoda nabafazi etempileni, amatheko anxulumene nesini nokubingelela ngabantwana. UYehova wasabela ngokuthumela uEliya kuAhabhi ukuze avakalise imbalela eyayiza kuphela ngokutsho komprofeti kaThixo. (1 Kum. 17:1) Kwiminyaka eliqela ngaphambili, uEliya wafika kuAhabhi waza wayalela ukuba aqokelele abantu phambi kwabaprofeti bakaBhahali kwiNtaba yeKarmele. *
Ngandlel’ ithile, iimpawu ezazibalasele kunqulo lukaBhahali zikho nakule mihla yethu
8. Ingxelo engonqulo lukaBhahali inantoni yakwenza nathi?
8 Kuthetha ukuthini oku kusukuzana kuthi namhlanje? Abanye basenokuthi ibali likaBhahali yintw’ endala kuba zingasekho iitempile nezibingelelo zikaBhahali namhlanje. Le ngxelo asiyombali nje yakudala. (Roma 15:4) Igama elithi “Bhahali” lithetha “umnini” okanye “inkosi.” UYehova wathi abantu bakhe babemele bakhethe yena ‘njengobhahali’ wabo okanye indoda engumnini wabo. (Isa. 54:5) Ngaba ungaliphika elokuba abantu bakhonza ezinye iinkosi kunokukhonza uThixo uSomandla? Enyanisweni, kungakhathaliseki ukuba abantu bachitha ubomi babo besukela imali, imisebenzi esemanqwanqweni, ukuzonwabisa, ukuzanelisa ngokwesini, okanye abanye oothixo abaninzi abanqulwayo endaweni yokunqula uYehova, bakhetha inkosi yabo. (Mat. 6:24; funda amaRoma 6:16.) Ngandlel’ ithile, iimpawu ezazibalasele kunqulo lukaBhahali zikho nakule mihla yethu. Ukucamngca ngolo sukuzwano phakathi konqulo lukaYehova nolukaBhahali kunokusinceda senze ukhetho lobulumko ngalowo siya kumkhonza.
“Nimbaxa”
—Njani?
9. (a) Ziziphi iimeko ezazisenza iNtaba yaseKarmele ibe yeyona ndawo ifanelekayo yokubhenca unqulo lukaBhahali? (Funda nombhalo osemazantsi.) (b) Wathini uEliya ebantwini?
9 Xa ume kwiNtaba yaseKarmele ebhudla umoya, libonakala kakuhle ilizwe
10. ‘Babembaxa’ njani abantu bomhla kaEliya, yaye yiyiphi inyaniso ebalulekileyo ababeyilibele?
10 Wayethetha ukuthini uEliya xa wathi “nimbaxa”? Kaloku, abo bantu babengazi ukuba babefanele bakhethe phakathi konqulo lukaYehova nonqulo lukaBhahali. Babecinga ukuba babenokubetha iintaka ezimbini ngelitye elinye
11. Intetho kaEliya eNtabeni yaseKarmele inokusinceda njani sihlole izinto eziza kuqala ebomini bethu nakunqulo lwethu?
11 Ngoko ke, olo hlanga lwakwaSirayeli ‘lwalumbaxa’ ngokungathi ngumntu ofuna ukuhamba ngeendlela ezimbini ezahlukeneyo ngaxeshanye. Abantu abaninzi namhlanje benza impazamo efanayo, bavumela abanye ‘oobhahali’ ebomini babo, belushiya kwesinomhlwa unqulo lukaThixo! Ukusabela kwiIkhwelo elihlatywa nguEliya lokushiya ikhondo elimbaxa kunokusinceda sihlole izinto eziza kuqala kuthi nakunqulo lwethu.
Uvavanyo Lufikelela Uvuthondaba
12, 13. (a) UEliya wacela ukuba kwenziwe luphi uvavanyo? (b) Thina singabonisa njani ukuba asoyiki njengoEliya?
12 UEliya wacela ukuba kwenziwe uvavanyo. Lwalubonakala lulula kakhulu. Abaprofeti bakaBhahali kwakufuneka balungiselele isibingelelo baze babeke umbingelelo phezu kwaso; kwakuza kufuneka bathandaze kuthixo wabo athumele umlilo. NoEliya wayeza kwenza into efanayo. Wathi: “UThixo wenyaniso ophendule ngomlilo abe nguThixo wenyaniso.” UEliya wayesazi ukuba yayingubani uThixo wenyaniso. Lwalomelele ukholo lwakhe kangangokuba wavumela abo baprofeti bakaBhahali bathandaze kuqala. Wanika aba baprofeti ukuba bakhethe inkunzi yenkomo abaza kubingelela ngayo baze basondele kuBhahali kuqala. *
13 Yaphela imihla yemimangaliso. Kodwa uYehova akakatshintshi. Sifanele sibe nokholo kuye kanye njengokuba uEliya wayenjalo. Ngokomzekelo, xa abanye bekuphikisa oko kufundiswa yiBhayibhile, asimele soyike ukubavumela bathethe oko bafuna ukukuthetha. NjengoEliya, sifanele sikhangele kuThixo wokwenyaniso ukuze alungelelanise izinto. Asithembeli ngamandla ethu, kodwa ngeLizwi lakhe eliphefumlelweyo, elilungiselelwe ‘ukulungelelanisa izinto.’
UEliya wabona ukuba unqulo lukaBhahali lwaluyinto engekhoyo, yaye wayefuna ukuba abantu bakaThixo babone ubuqhetseba obululo
14. UEliya wabagculela njani abaprofeti bakaBhahali, yaye kwakutheni?
14 Abaprofeti bakaBhahali baqalisa ukulungiselela isibingelelo baza babiza egameni lothixo wabo. Badanduluka ngokuphindaphindiweyo besithi: “Owu Bhahali, siphendule!” Bakhwaza njengoko kwakudlula imizuzu neeyure. IBhayibhile ithi: “Kodwa akuzange kubekho lizwi, yaye akuzange kubekho uphendulayo.” Emva kokutshona kwelanga uEliya wabagculela ekwekwa uBhahali esithi, mhlawumbi uxakekile akakwazi ukuniphendula, makube usazithuma okanye usangqengqile yaye kufuneka avuswe. Wabanxwala esithi: “Waphakamiseni amazwi enu.” Wabona ngokuqinisekileyo ukuba unqulo lukaBhahali lwaluyinto engekhoyo, yaye wayefuna ukuba abantu bakaThixo babone ubuqhetseba obululo.
15. Le ngxelo ingabaprofeti bakaBhahali isibonisa buphi ubudenge ekukhetheni enye inkosi ngaphandle kukaYehova?
15 Baba ngathi bayaqinisa abanquli bakaBhahali, “bawaphakamisa amazwi abo, bezicenta ngezinkempe neencula ngokwesiko labo, kwade kwatsaza igazi kubo.” Kodwa babuya nemband’ esikhova! “Akuzange kubekho lizwi, yaye akuzange kubekho uphendulayo, akuzange kunikelwe ngqalelo.” (1 Kum. 18:28, 29) Xa sitheth’ inyani kwakungekho kwanto ibizwa ngokuba nguBhahali. Yayiliqhinga nje likaSathana lokulukuhla abantu ukuze bamshiye uYehova. Inyani kukuba, ukukhetha inkosi engenguye uYehova kukhokelela kwimpoxo nehlazo.
Impendulo
16. (a) Yintoni ekusenokwenzeka ukuba sawakhumbuza yona amaSirayeli isibingelelo awasenzayo uEliya kwiNtaba yaseKarmele? (b) UEliya wayibonisa njani intembelo engakumbi kuThixo?
16 Xa ilanga lalibantu bahle, lafika ityeli likaEliya. Walungisa isibingelelo sikaYehova esasidilizwe ziintshaba zonqulo lokwenyaniso. Wasakha ngamatye ali-12, mhlawumbi ekhumbuza izizwe ezili-10 zakwaSirayeli ukuba zazisephantsi koMthetho owawunikwe ezo zizwe zili-12. Wabeka umbingelelo wakhe phezu kwesibingelelo wagalela namanzi, ekunokwenzeka ukuba ayekhiwe kuLwandle lweMeditera olwalukufutshane. Kwade kwavulwa nomsele wamanzi ecaleni kwesibingelelo, waze nawo wazaliswa ngamanzi. Kwakungeyomfuneko ukuba abaprofeti bakaBhahali bakwenze oku ebonisa indlela awayemthembe ngayo uThixo.
Umthandazo kaEliya wabonisa ukuba usabakhathalele abantu bakhe, yaye ulangazelela ukubona uYehova ‘eguqula iintliziyo zabo’
17. Sifunda ntoni ngezinto ezazibalulekile kuEliya kumthandazo wakhe, yaye sinokumxelisa njani kwimithandazo yethu?
17 Yathi isakulunga yonke into, uEliya wathandaza. Engacikozi kumthandazo wakhe wachaza ezona zinto zibalulekileyo kuye. Eyona nto ibalulekileyo awayefuna yaziwe, kukuba ‘uThixo kaSirayeli’ nguYehova, kungekhona uBhahali. Okwesibini wayefuna bonke abantu bazi ukuba yena wayesisicaka nje sikaYehova; lonke uzuko neendumiso zazimele ziye kuThixo. Okokugqibela, wabonisa ukuba ubakhathalele abantu bakhe, yaye ulangazelela ukubona uYehova ‘eguqula iintliziyo zabo.’ (1 Kum. 18:36, 37) Nangona bazifaka ezintlungwini ngenxa yokungabi nalukholo, uEliya wayebathanda. Ngaba xa sithandaza, sinokubonisa inkxalabo efanayo ngegama likaThixo, size sibe novelwano nemfesane ngabanye?
18, 19. (a) UYehova wawuphendula njani umthandazo kaEliya? (b) UEliya wacela abantu ukuba benze ntoni, yaye yintoni eyabangela ukuba abaprofeti bakaBhahali bangafanelwa yinceba?
18 Ngaphambi kokuba uEliya athandaze, kusenokwenzeka ukuba loo ndimbane yabantu yayizibuza enoba uYehova wayeza kubaphoxa na njengoBhahali. Noko ke, emva kokuba ethandazile lalingekho ixesha lokucinga loo nto. Ingxelo ihlabela mgama ithi: “Wawa ke umlilo kaYehova, wawudla wawugqiba umnikelo otshiswayo neenkuni namatye nothuli, namanzi awayesemseleni wawakhotha.” (1 Kum. 18:38) Enjani ukuchukumisa indlela awamphendula ngayo. Abantu basabela njani?
19 Badanduluka besithi: “UYehova nguThixo oyinyaniso! UYehova nguThixo oyinyaniso!” (1 Kum. 18:39) Ekugqibeleni bayibona inyaniso. Noko ke, babengekabi nalo ukholo. Into yokuvuma nje ukuba uYehova unguThixo wokwenyaniso ngenxa yokubona umlilo usihla uvela ezulwini uphendula umthandazo, ayibonisi ukholo lokwenene. UEliya wababongoza ukuba babe nokholo olungakumbi. Wabacela ukuba benze into ababefanele bayenze kakade
20. Kutheni abanye abahlalutyi banenkxalabo ngesenzo sikaEliya sokubulala abo baprofeti?
20 Abahlalutyi banamhlanje basenokukuhlab’ amadlala ukubulawa kwabaprofeti kwiNtaba yaseKarmele. Abanye boyikisela ukuba abantu basenokusebenzisa esi siganeko ukuthethelela ugonyamelo nxamnye nonqulo olungafaniyo nolwabo. Okulusizi kukuba namhlanje lugqugqisile ugonyamelo olunento yokwenza nonqulo. Noko ke, uEliya wayengaphambaniswa lunqulo. Wayesetyenziswa nguYehova ukuba kubulawe ngokusesikweni abo bantu. Ngaphezu koko, amaKristu okwenyaniso akanakubulala abantu abangendawo ngekrele kuba esithi alandela umzekelo kaEliya. Bonke abalandeli bakaYesu balandela umgaqo uKristu awawuxelela uPetros othi: “Buyisela ikrele lakho endaweni yalo, kuba bonke abathabatha ikrele baya kutshabalala ngekrele.” (Mat. 26:52) UYehova uza kusebenzisa uNyana wakhe ukuze aphumeze okusesikweni kwixesha elizayo.
21. Umzekelo kaEliya usinceda njani njengamaKristu namhlanje?
21 Ekuphela kwento emele ukwenziwa ngumKristu wokwenyaniso kukuphila ngokuvisisana nokholo lwakhe. (Yoh. 3:16) Enye indlela yokwenza oko kukuxelisa ukholo lwamadoda athembekileyo anjengoEliya. Wakhonza uYehova kuphela yaye wabongoza nabanye ukuba benjenjalo. Ngenkalipho wabhenca unqulo olwalusetyenziswa nguSathana ukurhwebesha abantu bakaYehova. Eny’ into wayekela imicimbi kuYehova kunokuba athembele kwisiqu sakhe. UEliya walumela unqulo lokwenyaniso. Ngamana sonke singaxelisa ukholo lwakhe!
^ isiqe. 7 Funda ibhokisi ethi “ Yathatha Ixesha Elingakanani Imbalela yomhla kaEliya?”
^ isiqe. 9 IKarmele ngokuqhelekileyo isoloko iluhlaza yaye ivundile, ubumanzi obukhatshwa yimimoya esuka elwandle phezu kwaloo mathambeka bufika buyimvula nombethe. Ngenxa yokuba kwakukho inkolelo yokuba imvula iza noBhahali, le ntaba yayibalulekile kubanquli bakaBhahali. Inkqantosi yeKarmele ebharhileyo yayiyeyona ndawo ifanelekileyo ukuze kubhencwe ubuqhetseba bonqulo lukaBhahali.
^ isiqe. 12 Phawula ukuba uEliya wathi: “Ningafaki mlilo” kwisibingelelo. Abanye abahlalutyi bathi abakhonzi bezithixo abathile babesebenzisa izibingelelo ezinemingxuma engabonakaliyo ukuze babase umlilo kucingwe ukuba ngumlilo owenzeke ngokungummangaliso.


text:
Ngaba Kunokwenzeka Ukuba Uthando Lungapheli?
“Amalangatye alo [uthando] ngamalangatye omlilo, idangatye likaYa.”—INGOMA 8:6.
1, 2. Ngoobani abanokuzuza ngokuqwalasela iNgoma yazo iiNgoma, yaye ngoba? (Jonga umfanekiso osekuqaleni.)
‘KHAWUJONGE nje indlela abajongene nababambene ngayo! Izicacele nje into yokuba bayathandana!’ Le yinto ecingwa ngumdala osandul’ ukubhalisa umtshato wesinye isibini. Njengoko aba batshati bedanisa kwigumbi ekuqhutywa kulo umsitho, lo mdala uyazibuza: ‘Kazi lo mtshato wabo uya kukwazi na ukumelana neemvavanyo? Njengoko iminyaka ihamba, ngaba uthando lwabo luya kuya luvutha okanye ngaba luya kuphola?’ Uthando oluphakathi kwendoda nomfazi lunokuba yinto ebukeka ngokwenene xa lungagungqi kwaye luhlala luhleli. Noko ke, ngenxa yokuqhekeka kwemitshato emininzi, kuyinto eqhelekileyo ukubuza enoba kunokwenzeka ngokwenene na ukuba uthando lungapheli.
2 Uthando lokwenene lwalunqabile nangemihla kaKumkani uSolomon kaSirayeli wamandulo. Xa wayethetha ngokuziphatha kwabantu ngemihla yakhe, uSolomon wathi: “Ndifumene indoda yanye kwabaliwaka, kodwa andilifumananga ibhinqa phakathi kwabo bonke aba. Yabona! Koku kuphela endikufumeneyo, kukuba uThixo oyinyaniso walwenza uluntu lwathi tye, kodwa lusuke lona lwafuna amacebo amaninzi.” (INtshu. 7: 26-29) Imilinganiselo yokuziphatha yayihle kakhulu ngemihla kaSolomon kangangokuba kwakunzima ukufumana indoda okanye ibhinqa eliziphethe kakuhle, ubukhulu becala ngenxa yempembelelo yamabhinqa asemzini awayenqula uBhahali. * Kodwa ke, umbongo awayewubhale kwiminyaka eyi-20 ngaphambili, iNgoma yazo iiNgoma, ubonisa ukuba kuyenzeka ukuba lungapheli uthando oluphakathi kwendoda nomfazi. Kwakhona ubonisa ngokucacileyo ukuba lunjani olo thando nokuba luboniswa njani. Abakhonzi bakaYehova abatshatileyo nabangatshatanga banokufunda lukhulu ngolu thando ngokuqwalasela le ncwadi yeBhayibhile.
ABANTU BANAKO UKUTHANDANA NGOKWENENE!
3. Kutheni indoda nomfazi benako ukuthandana ngokwenene?
3 Funda iNgoma yazo iiNgoma 8:6. Ininzi into ethethwa libinzana elichaza uthando ngokuthi ‘lidangatye likaYa.’ Uthando lokwenene ‘lidangatye likaYa’ kuba nguYehova uMsunguli walo. Wadala umntu ngokomfanekiselo wakhe, wamenza wakwazi ukuthanda abanye abantu. (Gen. 1:26, 27) Xa uThixo wasa umfazi wokuqala, uEva, kwindoda yokuqala uAdam, kwaphuma umbongo emlonyeni ka-Adam. Ngokuqinisekileyo uEva waziva esondele kuAdam, ‘awayethatyathwe’ kuye. (Gen. 2:21-23) Ekubeni uYehova enze abantu ngendlela yokuba bakwazi ukuthanda abanye, indoda nomfazi banako ukuba nothando olungagungqiyo nolungapheliyo.
4, 5. Ngamafutshane, khawubalise ibali leNgoma yazo iiNgoma.
4 Zikho nezinye izinto oluphawuleka ngazo uthando oluphakathi kwamadoda nabafazi. Ezinye zazo ziboniswa kakuhle kwiNgoma yazo iiNgoma. Eli bali, elibhalwe ngathi ngamazwi engoma yeopera, lingothando oluphakathi kwegqiyazana elithile elalisuka kwilali yaseShunem, okanye eShulem, kunye nesithandwa salo esingumalusi. Emva kokuba uSolomon ephandliwe yile ntwazana, iziswa kwinkampu yakhe ekufutshane nesidiliya esigadileyo. Kodwa ke, zisuka nje, iyazicacela into yokuba yona izithandela umalusi wayo. Njengoko uSolomon ezama ukuyicenga, iyenza icace into yokuba ikhumbula isithandwa sayo. (INgoma 1:4-14) Umalusi ude afike naye enkampini, baze bancokolisane kamnandi.—INgoma 1:15-17.
5 USolomon ubuyela nale ntwazana eYerusalem aze nomalusi abalandele. (INgoma 4:1-5, 8, 9) Yonke imizamo kaSolomon yokuzicengela kule ntwazana iwa phantsi. (INgoma 6:4-7; 7:1-10) Ekugqibeleni, lo kumkani uyayivumela ukuba igoduke. Le ngoma iphela le ntwazana inqwenela ukuba isithandwa sayo sikhawuleze ukuza kuyo, ‘sixelise ibhadi.’—INgoma 8:14.
6. Kutheni kunzima ukufumanisa ukuba ngubani othethayo kweli bali?
6 Nangona inentsingiselo yaye ibhalwe kakuhle le “ngoma ibalaseleyo” kaSolomon, kunzima ukufumanisa ukuba ngoobani abancokolayo, ngubani othetha yedwa nophuphayo kule ngoma. (INgoma 1:1) Ngokutsho kweThe New Interpreter’s Dictionary of the Bible, “izinto ezifana nendlela ecetywe ngayo, ibali, ukulandeleka kwalo nabalinganiswa azibalulekanga kangako.” Kusenokwenzeka ukuba amagama abantu abathethayo aye ashiywa ukuze kungaphazanyiswa amazwi abumbongo ale ngoma. Sekunjalo, into yokuba ngubani othethayo unokuyichola ngokuhlalutya loo nto ayithethayo okanye ibhekiswa kuye.
“IZINCOKOLISO ZAKHO ZOTHANDO ZILUNGE NGAKUMBI KUNEWAYINI”
7, 8. Yintoni esinokuyithetha ‘ngezincokoliso zothando’ ezifumaneka kwiNgoma yazo iiNgoma? Yenza imizekelo.
7 INgoma yazo iiNgoma ‘inezincokoliso zothando’ ezininzi zale ntwazana nomalusi wayo. Nangona ezi zincokoliso zaseMpuma zazithethwe kwiminyaka emalunga neyi-3 000 eyadlulayo kwaye zinokuvakala zingaqhelekanga kubantu bale mihla, zinentsingiselo kwaye zidlulisela imvakalelo esiyaziyo nathi. Ngokomzekelo, umalusi uncoma amehlo anothando ale ntokazi ngokuwafanisa ‘nawamahobe.’ (INgoma 1:15) Le ntokazi yona ifanisa amehlo akhe namahobe ngokwawo. (Funda iNgoma yazo iiNgoma 5:12.) Le ntwazana yayisithi yakujonga ibala lamehlo alo mfana lijikelezwe bubumhlophe, abe ngathi lihobe eliqubha ebisini.
8 Le ngoma ayithethi ngezincokoliso ezinento yokwenza nobuhle kuphela. Umzekelo woku ngamazwi awathethwa ngumalusi ngezinto ezithethwa yile ntwazana. (Funda iNgoma yazo iiNgoma 4:7, 11.) Kuthiwa “ubusi nobisi zingaphantsi kolwimi” lwakhe. La mazwi athetha ukuba izinto azithethayo zimnandi kwaye zilungile njengobusi nobisi. Kucacile ke ukuba xa umalusi esithi kule ntokazi, “umhle ngokupheleleyo, . . . yaye akunasiphene,” akathethi ngenkangeleko kuphela.
9. (a) Luquka ntoni uthando oluphakathi kwabantu abatshatileyo? (b) Kutheni kubalulekile ukuba abantu abatshatileyo baxelelane indlela abathandana ngayo?
9 Umtshato awusosivumelwano okanye umnqophiso nje osayinwayo kube kuphelele apho, ubandakanya uthando. Eneneni, uthando lungundoqo kumtshato wamaKristu. Kodwa luluphi olu thando sithetha ngalo apha? Ngaba lolu lulawulwa yimigaqo yeBhayibhile? (1 Yoh. 4:8) Ngaba luthando lwemvelo—olufana nolwabantu abazalanayo? Ngaba lolufana nolwabahlobo abasenyongweni? (Yoh. 11:3) Okanye ngaba lolwezinqanda-mathe? (IMize. 5:15-20) Uthando lokwenene nolungapheliyo oluphakathi kwabantu abatshatileyo luziquka zonke ezi ntlobo. Eyona ndlela ibhetele yokubonisa umntu ukuba uyamthanda kukuba iphum’ emlonyeni kuwe loo nto. Kubaluleke gqitha ukuba abantu abatshatileyo bangavumeli ukuxakeka zizinto zobomi kubenze bangaxelelani indlela abathandana ngayo! Ukwenjenjalo kuya kuliqinisekisa iqabane lakho ukuba uyalithanda nize nonwabe emtshatweni. Kwiindawo apho umntu alibonelwayo iqabane lakhe, kwaye indoda nomfazi betshata bengazani, ukuxelelana kwabo indlela abathandana ngayo kuya kubenza bathandane nangakumbi, uze nomtshato wabo uqine.
10. Kunokuba nawuphi umphumo ukukhumbula amazwi othando eqabane lakho?
10 Ikho nenye into ezinceda ngayo izincokoliso zothando kumaqabane atshatileyo. UKumkani uSolomon wathembisa eli gqiyazana lomShulami ukuba uza kulenzela “iingcaca zegolide, kunye nengqukuva yokuhombisa yesilivere.” Walityibela elincoma ngokuthi “lihle njengenyanga ehlangeneyo, lisulungeke njengelanga eliqaqambileyo.” (INgoma 1:9-11; 6:10) Kodwa le ntokazi yayingafuni nokuva ngomalusi wayo. Yancedwa yintoni ukuze ingagungqi? Yintoni eyayenza yathuthuzeleka xa yayikude naye? Iyasichazela. (Funda iNgoma yazo iiNgoma 1:2, 3.) Yayikukukhumbula ‘izincokoliso zothando’ zomalusi. Kule ntwazana, ‘zazilunge ngakumbi kunewayini’ eyenza intliziyo yomntu ibe nemihlali, kwaye igama lakhe lalithomalalisa ‘njengeoli ethululwa’ entloko. (INdu. 23:5; 104:15) Ngokwenene, ukukhumbula amazwi othando eqabane lakho kunokulwenza lungapheli uthando. Kubaluleke nyhani ke ukuba abantu abatshatileyo baxelelane qho indlela abathandana ngayo!
UNGALUVUSI UTHANDO “LUDE LUZIVUKELE NGOKWALO”
11. Yintoni enokufundwa ngamaKristu angatshatanga kwinto yokuba umShulamikazi efungisa ezinye iintombi ukuba zingazami ukuluvusa uthando lwakhe?
11 INgoma yazo iiNgoma inento eyifundisayo kumaKristu angatshatanga, ngokukodwa akhangela iqabane. Le ntwazana yayingamthandi uSolomon. Yafungisa iintombi zaseYerusalem, isithi: “Ningazami ukuluvusa okanye ukuluvuselela uthando lwam lude luzivukele ngokwalo.” (INgoma 2:7; 3:5) Ngoba? Kaloku ayifanelekanga into yokuleqa okanye ukuncwasa nje kwamntu uvelayo. Ngoko umKristu onqwenela ukutshata uya kuba ulumkile xa elinda umntu amthanda nyhani.
12. Yintoni eyayisenza umShulamikazi amthande kangaka lo malusi?
12 Yintoni eyayisenza umShulamikazi amthande kangaka lo malusi? Ewe kona wayeyinzwana, efana “nebhadi”; izandla zakhe zomelele ngathi “yimiqulu yegolide”; kwaye imilenze yakhe imihle kwaye yomelele ‘njengeentsika zemabhile.’ Kodwa yayingekokuba nezoso nokuba yinzwana kuphela okwakumenza abe nomtsalane. Wathi ‘isithandwa sakhe phakathi koonyana’ babantu ‘sasinjengom-apile phakathi kwemithi yehlathi.’ Xa intombi eyayithembeke kuYehova yavakalelwa ngolu hlobo, kucacile ukuba loo ndoda yayimthanda uYehova.—INgoma 2:3, 9; 5:14, 15.
13. Yintoni eyayisenza umalusi ayithande le ntwazana?
13 Sifunda ntoni ke kumShulamikazi? Nangona wayeyimbelukazi emanz’ andonga eyayidumbis’ intloko ukumkani ‘owayenookumkanikazi abangamashumi amathandathu namashweshwe angamashumi asibhozo neentombi ezingenakubalwa’ ngelo xesha, yena wayezibona ‘eyisafroni yethafa eliselunxwemeni’—intyatyambo nje eqhelekileyo. Le nzwakazi yayithozamile yaye ithobeke ngokwenene. Ayisothusi into yokuba umalusi ayijonge njengomntu okhethekileyo, “njengenyibiba phakathi kokhula olunameva”! Yayithembekile kuYehova.—INgoma 2:1, 2; 6:8.
14. Yintoni enokufundwa ngamaKristu afuna ukutshata kuthando oluchazwe kwiNgoma yazo iiNgoma?
14 IZibhalo ziwabongoza kakhulu amaKristu ukuba atshate “kuphela eNkosini.” (1 Kor. 7:39) Umzalwana okanye udade ofuna ukutshata uyakuphepha ukuthandana nomntu ongakholwayo kwaye iqabane ulikhangela phakathi kwabakhonzi bakaYehova abathembekileyo kuphela. Ukongezelela koko, ukujongana nezinto zobomi ngoxa kwangaxeshanye ugcine uxolo nomanyano emtshatweni kufuna ukuba umntu abe nokholo kwaye azinikele kuThixo—mpawu ezo zifunekayo kumntu oza kuba liqabane lakho. Umalusi kunye nomShulamikazi babenazo ezi mpawu.
UMTSHAKAZI WAM ‘UNJENGOMYEZO OBIYELWEYO’
15. UmShulamikazi ungumzekelo njani kumadoda nabafazi aboyika uThixo abangatshatanga?
15 Funda iNgoma yazo iiNgoma 4:12. Kutheni umalusi echaza isithandwa sakhe ngokuthi “ngumyezo obiyelweyo”? Kaloku akudakasi nabani na kumyezo obiyelweyo. Ekuphela kwendlela yokungena kuwo lisango elitshixwayo. UmShulamikazi ufana naloo myezo, kuba uthando lwakhe lwalufunyanwa ngumalusi owayeza kuba ngumyeni wakhe kuphela. Ukunganikezeli kwakhe kwizinto awayethenjiswa ngazo ngukumkani kwayenza yacaca into yokuba ‘uludonga’ kungekhona “ucango” oluvele luvuleke luthi genge. (INgoma 8:8-10) Ngendlela efanayo ke, amadoda nabafazi aboyika uThixo abangekatshati balubekela abo baza kuba ngamaqabane abo kuphela uthando lwabo.
16. Yintoni efundiswa yiNgoma yazo iiNgoma ngokuthandana ngenjongo yokutshata?
16 Xa ngaminazana ithile yasentwasahlobo umalusi wacela umShulamikazi ukuba bakhe bathi tshalala bahambe kunye, abantakwabo abazange bavume. Kunoko bamnika umsebenzi wokugada isidiliya. Kwakutheni? Ngaba babengamthembi? Ngaba mhlawumbi babecinga ukuba ufuna ukuziphatha kakubi nalo mfana? Eneneni, babemnceda udade wabo ukuze angangeni esilingweni. (INgoma 1:6; 2:10-15) Nasi isifundo kumaKristu angatshatanga: Xa uthandana nomntu ngenjongo yokutshata naye, thatha amanyathelo ayimfuneko ukuze nihlale ninyulu. Sanukuya kwiindawo ezisitheleyo. Nangona zifanelekile iimbonakaliso zothando ezicocekileyo, kulumkeleni ukuzibeka esilingweni.
17, 18. Yintoni oyifundileyo kwiNgoma yazo iiNgoma?
17 Ngokuqhelekileyo izibini ezingamaKristu zitshata zithandana kakhulu. Ekubeni umtshato owasungulwa nguYehova ulilungiselelo elingapheliyo, kubalulekile ukuba izibini zizame ukugcina uthando lwazo luvuth’ amadangatye kwaye lukhula.—Marko 10:6-9.
18 Xa ufuna iqabane lomtshato, khangela umntu omthanda nyhani, uze uluthi chatha uthando kwaye ulwenze lungapheli, njengoko kuboniswe kwiNgoma yazo iiNgoma. Enoba ukhangela iqabane lomtshato okanye sele utshatile, ngamana ungafumana uthando lokwenene—“idangatye likaYa.”—INgoma 8:6.
^ isiqe. 2 Funda iMboniselo kaJanuwari 15, 2007, iphepha 31.